title: José Luis Rubiera

text: Rubiera asuu edelleen pienessä kotikaupungissaan Santa Eulaliassa, Asturiasin suurimman kaupungin Gijonin liepeillä vaimonsa Lauran kanssa. Heillä ei ole yhteisiä lapsia. Rubieran ammattilaisuran jatko selvisi marraskuussa 2007, kun hän teki yksivuotisen sopimuksen kazakstanilaisen Astana-tallin kanssa. Rubiera oli pitkään ilman sopimusta kaudelle 2008, mutta Astana-tallin uusi johtaja Bruyneel pyysi monivuotisen luottomiehensä joukkueeseensa. 20 isoa ympäriajoa uransa aikana polkenut Rubiera teki syyskuussa 2008 vuoden jatkosopimuksen Astanan kanssa, vaikka oli kertonut lopettavan uransa saman vuoden Vueltaan. Rubieran jatkopäätökseen vaikutti Lance Armstrongin paluuilmoitus, ja entiset tallitoverit polkivat samassa tallissa 2009. Seuraavaksi kaudeksi molemmat siirtyivät uuteen Team RadioShack-joukkueeseen. Rubiera lopetti uransa kauden jälkeen.


title: Sally Altschuler

text: Sally Altschuler (s. 1953) on tanskalainen lasten- ja nuortenkirjailija. Häneltä on suomennettu "Zone 5" -sarjan teoksia.


title: Rafaello

text: Rafaello voi tarkoittaa


title: Hanhimaa

text: Hanhimaa on Kittilän kunnan Könkäällä sijaitseva sivukylä, joka sijaitsee Lismajoen varrella. Kylällä asuu noin 60 ihmistä. Kylän elinkeinot ovat metsä- ja porotalous.


title: Hanhimaa

text: Hanhimaan maasto on suota ja kangasmaastoa. Hanhimaalla on myös Lapin sodalta säästynyttä rakennuskantaa.


title: Javier Balboa

text: Javier Ángel Balboa Osa (s. 13. toukokuuta 1985 Madrid, Madridin alue, Espanja) on päiväntasaajanguinealainen jalkapalloilija. Hän edustaa portugalilaista Benficaa ja on pelipaikaltaan oikea laitalinkki.


title: Javier Balboa

text: Balboan vanhemmat ovat kotoisin Päiväntasaajan Guineasta, mutta pakenivat maasta diktaattori Francisco Macías Ngueman vainojen vuoksi ja asettuivat Madridiin. Juniorina Balboa pelasi Madridin naapurikunnassa Alcalá de Henaresissa Avancen ja Alcalán joukkueissa ennen liittymistään Real Madridin junioreihin vuonna 1999. Kaudeksi 2005–2006 hän nousi seuran reservijoukkueeseen Castillaan ja saman kauden aikana myös edustusjoukkueeseen. Edustusjoukkueen mukana hän debytoi Espanjan korkeimmalla sarjatasolla 26. lokakuuta Deportivoa vastaan ja Mestarien liigassa 6. joulukuuta lohkovaiheen ottelussa Olympiakosia vastaan.


title: Javier Balboa

text: Kauden 2006–2007 Balboa vietti lainassa Racingissä hankkimassa kokemusta, ja pelasi 30 Espanjan korkeimman sarjatason ottelussa. Kesällä 2007 hän teki Real Madridin kanssa neljävuotisen jatkosopimuksen. Kaudella 2007–2008 Balboa kuului Real Madridin edustusjoukkueen kokoonpanoon, mutta peliaika jäi vähäiseksi. Espanjan liiga, Espanjan cup ja Mestarien liiga mukaan lukien hän pelasi yhteensä kymmenessä ottelussa, joista useimmat hän aloitti vaihtopenkiltä. Hän onnistui kuitenkin kertaalleen maalinteossa sekä cupissa että Mestarien liigassa.


title: Javier Balboa

text: Kesällä 2008 Balboa siirtyi portugalilaisseura Benficaan, jonka kanssa hän teki neljävuotisen sopimuksen. Benfica maksoi Real Madridille neljän miljoonan euron siirtokorvauksen. Balboan hankinta oli Benfican valmentajan Quique Sánchez Floresin toive, sillä kaksikko oli työskennellyt yhdessä jo Real Madridin juniorijoukkueessa.


title: Javier Balboa

text: Tammikuussa 2010 Balboa palasi synnyinmaahansa Espanjaan, kun sarjanoususta kamppaillut Segunda Divisiónin Cartagena hankki hänet riveihinsä loppukauden 2009–2010 kestäneellä lainasopimuksella.


title: Javier Balboa

text: Maajoukkuetasolla Balboa edustaa Päiväntasaajan Guineaa. Hän teki ensiesiintymisensä maajoukkueessa 2. kesäkuuta 2007 Afrikan-mestaruuskilpailuiden karsintaottelussa Ruandaa vastaan. Vuoden 2010 MM-kilpailuiden karsinnoissa hän pelasi kolmessa ottelussa.


title: David Draiman

text: David Michael Draiman (s. 13. maaliskuuta 1973 Brooklyn, New York) on yhdysvaltalaisen Disturbed-yhtyeen laulaja.


title: David Draiman

text: Draiman on opiskellut taloushallintoa, yhteiskuntatieteitä ja filosofiaa. Draimanin taustat ovat juutalaiset, mutta hän ei ole uskonnollinen.


title: Carlos Ortiz

text: Carlos Ortiz (s. 9. syyskuuta 1936 Ponce) on puertoricolainen ammattinyrkkeilijä.


title: Carlos Ortiz

text: Ortiz aloitti ammattinyrkkeilyuransa vuonna 1955, jolloin hän tyrmäsi Harry Bellin New Yorkissa Yhdysvalloissa. Hän pysyi mieluiten Uuden-Englannin osavaltioissa, lähinnä Massachusettsista New Jerseyyn.


title: Carlos Ortiz

text: Ortiz piti hallussaan kevyen välisarjan maailmanmestaruutta 12.6.1959–1.9.1960 ja saavutti kevyen sarjan maailmanmastaruuden 21. huhtikuuta 1962 voitettuaan Joe Brownin. Hän menetti mestaruutensa lopullisesti vasta 29. kesäkuuta 1968 Carlos Teo Cruzille. Mestaruus oli tosin huhtikuusta marraskuuhun 1965 väliaikaisesti Ismael Lagunalla.


title: Carlos Ortiz

text: Yhteensä Ortiz saavutti ammattilaisurallaan 61 voittoa, seitsemän häviötä ja yhden ratkaisemattoman.


title: Lost Highway (albumi)

text: Lost Highway on yhdysvaltalaisen hard rock-yhtye Bon Jovin 8. kesäkuuta 2007 julkaistu, yhtyeen kymmenes studioalbumi. Albumin tuottivat John Shanks, Desmond Child ja Dann Huff. Ilmestymikuukautensa aikana albumi sijoittui "Billboard 200"-listan kärkisijalle, ollen ensimmäinen kyseisellä listalla ykkössijan saavuttanut yhtyeen albumi sitten vuoden 1988. Suomessa albumi nousi Albumilistan sijalle 3.


title: Lost Highway (albumi)

text: "Lost Highway" on päätyyliltään pophenkistä kantrirokkia. Idea kantrialbumin tekemiseen lähti alun perin tyyliä edustavan, yhtyeen menestyksekkään singlen "Who Says You Can't Go Homen" suosion myötä. Albumia päätettiinkin lähteä nauhoittamaan "kantrimusiikin pääkaupunkiin", Nashvilleen.


title: Lost Highway (albumi)

text:
Ilmestymisviikollaan "Lost Highway" sijoittui ensimmäiselle sijalle Sveitsin, Japanin, Saksan ja Tanskan albumilistoilla. Lisäksi albumi oli toisella sijalla Yhdistyneen kuningaskunnan virallisella albumilistalla. Irlannissa ja Australiassa levy oli listansijalla 5, ja nousi Bon Jovin Australian-kiertueen jälkeen toiselle sijalle Australiassa.
Albumi julkaistiin Japanissa vasta 14. kesäkuuta, ja ilmestymisviikollaan sitä myytiin yli 73,212 kappaletta. Yhdistyneessä kuningaskunnassa albumi julkaistiin 11. kesäkuuta, ja ilmestymisviikollaan sitä myytiin 79,000 kappaletta.


title: Lost Highway (albumi)

text: RIAA myönsi yhtyeelle albumista platinalevyn, kun levy ohitti platinalevyn myynnin oikeuttavan määrän ilmestymisvuotensa loppupuolella.


title: George Stevens

text: George Cooper Stevens (18. joulukuuta 1904 Oakland, Kalifornia - 8. maaliskuuta 1975 Lancaster, Kalifornia) oli yhdysvaltalainen ohjaaja, tuottaja, käsikirjoittaja ja kuvaaja. Hän voitti uransa aikana kaksi kertaa parhaan ohjauksen Oscar-palkinnon elokuvista "Paikka auringossa" ja "Jättiläinen". Lukuisat hänen ohjaamistaan elokuvista ovat nousseet klassikoiksi. Hän on saanut urastaan tähden Hollywood Walk of Famelle.


title: Emil Jakob Schindler

text: Emil Jakob Schindler (27. huhtikuuta 1842 Wien, Itävalta – 9. elokuuta 1892 Westerland, Sylt) oli itävaltalainen maisemamaalari.


title: Emil Jakob Schindler

text:
Schindler avioitui 1879 laulaja Anna Sofie Bergenin (1857–1938) kanssa, joka oli avioliittoa solmittaessa kolmannella kuulla raskaana. Parin taloudellinen tilanne oli tiukka, ja he joutuivat jakamaan asuntonsa taiteilijatovereidensa, muun muassa Julius Victor Bergerin kanssa. Vielä silloinkaan kun ensimmäinen lapsi, myöhemmin nimellä Alma Mahler tunnettu tytär, syntyi, ei parin tilanne ollut parantunut. Schilndler joutui olemaan sairauden vuoksi pitkän aikaa pois, jolloin Annan ja Bergerin välille kehittyi suhde. Anna synnytti 1880 toisen tyttären, Margarethe Julie Schindlerin, jonka oletetaan olevan Bergerin lapsi.
Seuraavana vuonna perheen taloudellinen tilanne koheni, kun Schindler sai huomattavan palkinnon.Myös työtilanne parani, kun hän sai Itävalta-Unkarin kruununprinssiltä Rudolfilta merkittävän tilauksen johon kuului kuvitusta hankkeeseen "Die österreichisch-ungarische Monarchie in Wort und Bild", jonka ansiosta häntä pidettiin yhtenä monarkian merkittävimmistä taiteilijoista. Vuonna 1887 hänet nimitettiin Kuvataideakatemian jäseneksi.


title: Emil Jakob Schindler

text: Yksityiselämä ei ollut yhtä onnekas, sillä vaikka Annan suhde Bergeriin oli päättynyt, hänellä oli uusi suhde Schindlerin oppilaan ja avustajan Carl Mollin kanssa. Perhetilannetta pidetään syynä molempien tyttärien psyykkisiin ongelmiin.


title: Emil Jakob Schindler

text: Schindler kuoli uransa huipulla 1892 umpisuolentulehdukseen. Hänen leskensä avioitui Carl Mollin kanssa 1895.


title: Johtaminen

text: Johtaminen on ryhmän toiminnan ohjaamista, joukon käskemistä tai komentamista, sen päällikkönä, esimiehenä tai johtajana toimimista. Johtaminen on tavoitesuuntautunutta vuorovaikutteista sosiaalista toimintaa. Johtamisen avulla pyritään siihen, että joukko ihmisiä toimii paremmin ja tehokkaammin kuin ilman johtamista. Johtaminen on toimintaa, jossa on tarkoitus saada aikaan tuloksia ihmisten avulla ja ihmisten kanssa. Tässä johtamisen määrittelyssä korostuu tulosten aikaansaaminen ihmisten avulla ja kanssa – ei itse tehden. Johtaminen tapahtuu siis aina ihmisten välisessä vuorovaikutuksessa. Tämä johtamisen määrittely on yleisesti hyväksytty ja sen alkuperä on yhdysvaltalaisen tutkijan Mary Parker Follettin (1868–1933) ilmaisussa ”the art of getting things done through people”.


title: Johtaminen

text: Johtamisessa on keskeistä haluttujen tulosten saavuttaminen. Johtamisen tärkeitä toimia ovat tavoitteen asettaminen, toteutuneen tuloksen toteaminen ja niiden vertailu. Johtamisen tulos-käsite, tulosjohtaminen, tulosvastuu, tulospalkkaus ja tulosmatriisi muodostavat käsiteperheen, jossa tulos tarkoittaa samaa asiaa.


title: Johtaminen

text: Johtamiseen liitetään usein lisämääreitä, joilla halutaan korostaa johtamisen erityispiirteitä. Ympäristöjohtaminen tarkoittaa johtamista, jossa painotetaan johtamisen vaikutuksia ympäristöön. Laatujohtamisessa korostetaan laatuun liittyviä tuloksia. Tavoitejohtamisessa korostetaan itsenäistä toimintaa, jossa toimintaa arvioidaan saavutettujen tavoitteiden perusteella. Prosessijohtamisessa korostetaan työvirran eli prosessien mukaista vastuukokonaisuutta. Sotilasjohtamisessa on kysymys sotilaiden johtamisesta.


title: Johtaminen

text:
Kaikissa johtamistapahtumissa on kuitenkin ydin sama eli saada aikaan tuloksia ihmisten avulla ja kanssa. Vain ihmisiä voi johtaa. Asioita ei voi johtaa – niitä voi vain osata ja hallita hyvin tai huonosti. Hyvien johtamistulosten saavuttaminen edellyttää yleensä alan asiantuntemusta, mutta johtamista tarkastellaan yleensä johtamisen alasta riippumattomana ilmiönä.
Johtamisessa tarkastellaan yleensä erikseen johtajuutta ja johtamisen järjestelmiä. Johtajuus on henkilön ominaisuuksia ja hänen käyttäytymistään. Johtamisen järjestelmiä ovat johtamisen opit, mallit ja välineet, jotka ovat organisaation jäsenten yhteisesti käyttämiä.


title: Johtaminen

text: Johtaminen on ilmiönä yhtä vanha kuin ihminen. Johtamisoppeja on säilynyt kulttuureista, joissa on osattu kirjoittaa. Lähes 3 000 vuotta vanha johtamisoppi löytyy Raamatusta, tilanteesta, jossa Mooseksen appi neuvoo vävyään seuraavasti:


title: Johtaminen

text: Tässä johtamisopissa on kysymys siitä, miten johtamisessa voidaan käyttää johtamisen välineitä paremman tuloksen saavuttamiseksi. Kuvatut johtamisen välineet ovat organisaatio ja delegointi. Erilaisia johtamisen oppeja, malleja ja välineitä on syntynyt ja tallentunut kirjoitustaitoisilta kulttuureilta suuri määrä. Kaikissa näissä annetaan ohjeita yhteisön menestykselliseen johtamiseen. Yhteisö on laajimmillaan koko kansa ja suppeimmillaan yksilö – johtaja ja hänen valtapiirinsä. Johtamista voidaankin kuvata yleisesti hyväksyttyjen ja omaksuttujen johtamisoppien avulla. Johtamisen mallit, opit ja välineet tarkoittavat samaa ja ovat siten toistensa synonyymeja. Yleensä ne ovat toimintamalleja, jotka käytännössä on havaittu parantavan johtamisen tuloksia. Johtamisen mallit ja opit ovat kuin muutkin ihmisen kehittämät välineet – niitä peritään aiemmilta polvilta, ja niitä voi oppia ja kehitellä paremmiksi.


title: Johtaminen

text:
Johtamisen tärkein väline on organisaatio ja sen puitteissa toteutuva työnjako ja yhteistoiminta. Johtaminen on tulosten tekemistä ihmisten kanssa ja avulla, ja ihmiset ovat johdettavassa organisaatiossa. Organisaatio on tavoitteellinen, työnjakoon perustuva yhteistoimintajärjestelmä. Pienin mahdollinen organisaatio syntyy, kun kaksi henkilöä sopii yhteisestä tavoitteesta, työnjaosta ja yhteistoiminnasta. Organisaation kolmea peruspiirrettä, tavoitteellisuutta, työnjakoa ja yhteistoimintaa voidaan havainnollistaa oheisella kuvalla.
Työnjaosta seuraa erikoistumisen hyödyt, mikä on ollut tunnettu tosiasia teollistumisen alkuajoista lähtien. ”Suurimmat parannukset työn tuottavuudessa näyttävät olevan seurausta työnjaosta”, kirjoitti Adam Smith jo vuonna 1776. Jaettu työ ja sen seurauksena syntyvä erikoistunut ja osaava henkilöstö on aina keskeinen johtamisen pyrkimys. Erikoistunut ja osaava henkilöstö ei sellaisenaan riitä organisaation menestykseen, vaan jaettu työ pitää koota ja koordinoida teoiksi ja tuloksiksi. Tästä syystä yhteistoiminta on vähintäänkin yhtä tärkeä johtamisen väline kuin työnjako.


title: Johtaminen

text:
Kuten oheisesta kuvasta käy ilmi, ohjauksen tehtävä on yhdistellä työnjaon mukaisesti erikoistunut osaaminen yhteistoiminnassa siten, että halutut tulokset saavutetaan. Tavoitteellisuus, työnjako, osaaminen ja yhteistoiminta muodostavat kokonaisuuden, ja niiden taso ja yhteensopivuus vaikuttavat ratkaisevasti organisaation kyvykkyyteen ja menestykseen.
Organisaation kyvykkyydet syntyvät siten sekä työnjaosta ja erityisosaamisesta että koordinoidusta yhteistyöstä. Yritysjohto vastaa siitä, että olennaiset kyvykkyydet oivalletaan. Yrityksen kilpailukyky ja hyvinvointi rakennetaan yhä enemmän sisäisille, useasta palasesta syntyville kyvykkyyksille. Näin ollen niiden jäljittely on vaikeampaa ja varsinkin hitaampaa kuin tuotteiden ominaisuuksien ja niihin liittyvien mielikuvien.


title: Johtaminen

text:
Johtaminen tapahtuu prosessissa – tekojen, toimenpiteiden ja tapahtumien sarjassa. Johtamisen prosessi jaetaan usein kolmeen erilaiseen osaprosessiin, joita ovat
Tämä johtamisen prosessimalli syntyi jo 1900-luvun alussa (Henri Fayol 1841–1925), mistä syystä sitä kutsutaan klassiseksi johtamisen malliksi. Mallin pitkästä käyttöiästä voi päätellä sen menestyneen hyvin käyttötarkoituksessaan.


title: Johtaminen

text: Suunnittelussa ensimmäinen tehtävä on tunnistaa suunnittelun kohteet. Oikeiden asioiden tunnistaminen suunnittelun kohteeksi on vastuualueen suorituskyvyn ja menestyksen kannalta strateginen kysymys. Suunnitteluun kuuluvat myös tavoitteiden asettaminen, toimenpiteiden ja tarvittavien resurssien suunnittelu.


title: Johtaminen

text: Toimeenpanossa on tarkoitus saada suunnitellut asiat tehdyksi. Hyvän toimeenpanon kriteeri on tehdä asiat oikein ja ajallaan. Organisaation työnjaosta johtuen toimeenpano on yhteistoimintaa. Hyvälle yhteistoiminnalle on ominaista, että siinä tarvitaan kaikkien panosta. Hyviin tuloksiin pyritään erilaisilla kannustimilla ja palkkioilla.


title: Johtaminen

text: Valvonta eli takaisinkytkentä on välttämätön jokaisessa järjestelmässä – niin myös johtamisessa. Se tarkoittaa, että johtamisen tuloksista saadaan tietoa mittaamalla ja tarvittaessa ryhdytään säätötoimiin tai suurempiin muutostoimiin. Valvonnasta käytetään myös neutraalimpaa käsitettä raportointi.


title: Johtaminen

text: Suunnittelun, toimeenpanon ja valvonnan prosessi on sisällöltään jatkuvasti muuttuva. Tavoiteltava hyvä johtamisprosessi kiteytetään usein yhteen lauseeseen: Tehdään oikeita asioita ja tehdään oikein. Käytännössä vastuualueen olosuhteet voivat muuttua tai tieto lisääntyä muuttaen käsitystä oikeista asioista ja toimenpiteistä. Organisaatiossa voi syntyä oivallus oikeammista asioista ja oikeammista keinoista samanaikaisesti. Tällainen yhtäaikainen oppiminen on tärkeää organisaatiolle, ja sitä kutsutaankin joskus strategiseksi oppimiseksi.


title: Johtaminen

text: Suomessa omaksuttiin 1970-luvulla nopeasti ja laajasti tavoitejohtamisen periaatteet. Tavoitejohtamisen keskeinen periaate tarkoittaa johtamista tavoitteiden ja omakohtaisen tarkkailun avulla. Käytännössä tämä merkitsee hajautettua tulosvastuuta ja itsenäistä toimivaltaa vastuualueella. Tavoitejohtamisen arvokkaimpia tuloksia olivat tavoite- ja tuloskäsitteiden leviäminen sekä systemaattinen suunnittelu ja kehittäminen organisaation eri osissa. Suomalaisessa tavoitejohtamisessa ymmärrettiin kuitenkin 1980-luvulle tultaessa, että siitä puuttui ohjausvoima, joka kohdistuisi oikein tulosvastuualueille. Tavoitteiden asettamisesta huolimatta ei pystytty toteutuneesta päättelemään, kuinka hyvin vastuualueella oli menestytty puhumattakaan, että olisi voitu kohtuullisen objektiivisesti palkita menestyksestä. Tätä ongelmaa ryhdyttiin ratkaisemaan kehittämällä välineitä tulosvastuun parempaan operationalisointiin ja tuloksista palkitsemiseen. Tulosvastuun operationalisointi tarkoittaa vastuualueen suunnitelmista johdettua määrittelyä, jonka avulla vastuualueen tavoitteet sekä toteutuneet tulokset voidaan mitata. Otettiin käyttöön vastuualueen tuloksista palkitseminen eli tulospalkkaus, joka myöhemmin on levinnyt myös julkiseen tuotantoon. Tulospalkkauksen käyttöönoton tarkoitus oli siis kehittää tavoitejohtamisesta tehokkaampi ja parempi johtamisen väline, ja siinä on onnistuttu hyvin.


title: Johtaminen

text:
Johtamista on organisaatioissa paljon ja erilaista, mistä syystä johtamisessa tarvitaan työnjakoa kuten muussakin työssä. Johtamisen työnjaosta seuraavia erikoistumisen hyötyjä pidetään itsestään selvinä. Vakiintuneen käytännön mukaisesti tunnistetaan sisällöltään kolme erilaista johtamistyön luokkaa:
Suoritustason johtajat ohjaavat suorittavissa toiminta- ja tuotantoyksiköissä ihmisiä esimiehinä. Johtamistyö keskittyy suorittavan työn suunnitteluun, tukemiseen, ohjaamiseen ja kannustamiseen. Suunnittelujänne on usein lyhyt eli viikkoja ja päiviä.


title: Johtaminen

text: Keskijohtoon kuuluvat johtavat suoritustason yksiköistä koottuja laajempia kokonaisuuksia, osastoja, tulosyksiköitä jne. Alaisten työn tukemisen ohella heille kuuluu vastuualueen kehittäminen, toimintojen koordinointi ja ongelmatilanteiden selvittäminen. Suunnittelun aikajänne on tyypillisesti budjettivuosi ja sen sisällä seurattavat raportointijaksot.


title: Johtaminen

text: Ylin johto vastaa koko organisaation toiminnasta ja menestyksestä. Siihen voi kuulua toimitusjohtaja, johtoryhmä, hallitus jne. organisaation koosta riippuen. Ylimmän johdon työssä olennaista on vastuu strategiasta, kokonaiskehityksestä, avainhenkilöratkaisuista jne.


title: Johtaminen

text: Johtajuudella tarkoitetaan prosessia, jossa vaikutetaan organisoidun ryhmän toimintaan sen tavoitteiden ja päämäärien saavuttamiseksi. Johtajuustutkimuksessa on pyrkimys etsiä selitystä sille, mitä johtajuus on ja mikä tekee johtajuudesta tuloksellisen. Yleisesti voidaan todeta, että johtajuus on sellaista toisten ihmisten käyttäytymiseen vaikuttamista, jossa ihminen pyrkii saamaan toiset ihmiset ymmärtämään ja hyväksymään sen, mitä ja miten on tehtävä, jotta toiminta organisaation tavoitteiden saavuttamiseksi mahdollistuisi.


title: Johtaminen

text: Johtajuudelle annetaan yleensä muodollinen asema organisaatiossa, mutta se on myös rooli, joka voi olla henkilöllä, jolla ei ole muodollista johtoasemaa. Johtajuus voidaan myös ymmärtää toiseen henkilöön vaikuttamisena, jolloin voidaan ajatella, että johtamista harjoittavat kaikki organisaation jäsenet ja johtaminen on aina kaksisuuntaista toimintaa.


title: Johtaminen

text:
Johtajuuden tutkimuksessa on kehitetty useita teorioita hyvästä johtajuudesta. Johtajuustutkimuksen idea on yksinkertainen: tutkitaan johtajia työssään ja pyritään tunnistamaan johtajuudessa ne piirteet, joista seuraa hyviä johtamisen tuloksia. Yhtä lailla tunnistetaan piirteitä, joista seuraa huonoja johtamisen tuloksia. Kaikille näille teorioille on yhteistä, että tutkimalla hyvää johtamista eri näkökulmista päädytään vaatimusluetteloihin siitä, minkälaisia ominaisuuksia johtajalta vaaditaan ollakseen hyvä johtaja. Johtamisen teorioita voidaan jaotella perussuuntauksen (paradigman) mukaan seuraavasti:
Hyvä johtajuus ja johtaminen on kautta aikojen koettu erittäin tärkeäksi asiaksi, mistä syystä siitä on olemassa runsaasti aineistoa. Mitään kattavaa ja yleisesti hyväksyttyä teoriaa ei kuitenkaan ole syntynyt vaan erilaisia oppeja, esimerkiksi syväjohtaminen.


title: Johtaminen

text: Johtamisen ja organisoinnin tutkimuksen taustalla on länsimainen teollinen vallankumous 1800-luvulla. Kiristyvä kilpailu, koneistettu suurteollisuus ja palkattu yritysjohto olivat kimmokkeena työn organisoinnin tutkimukseen ja kehittämiseen. Nykyajan johtamisen opit ovat yleensä syntyneet yrityksissä, joista ne ovat levinneet muille aloille.


title: Johtaminen

text: Työnjako on ihmisen ikivanha innovaatio, josta seuraa erikoistumisen hyödyt. ”Suurimmat parannukset työn tuottavuudessa näyttävät olevan seurausta työnjaosta” kirjoitti Adam Smith jo vuonna 1776 teoksessaan Kansojen varallisuudessa (The Wealth of Nations). Työnjako ja sen seurauksena syntyvä erikoistunut henkilöstö on ollut keskeinen johtamisen pyrkimys siitä lähtien. Näin muotoutui työnjaon, erikoistumisen ja yhteistoiminnan periaate johtamisen ja organisaatioiden pysyviksi periaatteiksi.


title: Johtaminen

text: Alan ensimmäisiä tunnettuja teoksia on myös Charles Babbagen (1792–1871) "On the Economy of Machinery and Manufactures" (1832). Babbage korostaa muun muassa tehtävien jakamista ja työntekijöiden erikoistumista. Koska uusien tehtävien oppimiseen kuluu aikaa, tulee Babbagen mukaan työntekijän tehdä samaa tehtävää ja kartuttaa taitojaan toiston avulla.


title: Johtaminen

text: Organisaatiotutkimuksen tunnetuin klassikko on Frederic Winslow Taylor (1856–1915) ja erityisesti hänen pääteoksensa "The Principles of Scientific Management" vuodelta 1911 ( suom. Karisto, Arvi A., 1914). Tieteellisen liikkeenjohdon teoriassa Taylor korostaa hyvän organisaation ominaisuuksina selvästi määriteltyä työnjakoa, erikoistunutta henkilökuntaa ja selkeitä käskyvaltasuhteita. Taylorin esittämiin periaatteisiin sisältyy näkemyksiä tehokkaasta organisaatiosta ja työntekijöiden motivoinnista. Taylorin tavoitteena on organisaatiossa työskentelevien ihmisten tiukka kontrolli. Taylorin oppien mukaiseen työn organisointiin ja johtamiseen viitataan nykyisin käsitteellä taylorismi.


title: Johtaminen

text: Johtamis- ja organisaatiotutkimuksen historiaan liitetään tavallisesti myös sosiologian klassikko Max Weber (1864–1920) ja hänen käsitteensä byrokratia. Weber ei viittaa byrokratialla kuitenkaan virkavaltaisuuteen, kuten käsites nykyisin ymmärretään, vaan hänen mielestään byrokratia on tietynlainen organisaatiotyyppi, joka on syntynyt kapitalismin myötä. Byrokratia perustuu päämäärätietoiseen toimintaan sekä oman edun ja korkeamman hyödyn tavoitteluun. Tällainen organisaatiotyyppi edellyttää rationaalis-legaalista hallitsemistyyppiä; legitimiteetti nojaa järjellä perusteltuihin lakeihin.


title: Johtaminen

text: Taylorismin kritiikistä syntyi uusi hajautettuun vastuuseen perustuva tavoitejohtamisen periaate. Peter Drucker, jota pidetään tavoitejohtamisen viitekehyksen luojana (1954), arvosteli taylorismissa sitä, että organisaatiossa toimivaa ihmistä pidetään lähinnä huonosti suunniteltuna ja epävarmana koneena. Vaille huomiota jäivät ihmisen vahvat ominaisuudet kuten kyky tehdä monia asioita, päätellä loogisesti, harkita ja arvioida asioita. Tavoitejohtamisen keskeinen ajatus on johtaminen tavoitteiden ja omakohtaisen tarkkailun avulla. Hajautettuun tulosvastuuseen perustuvasta tavoitejohtamisesta on tullut yleinen johtamismalli nykyaikaisen yhteiskunnan lähes kaikilla johtamisen aloilla.


title: Johtaminen

text: Organisaatioiden ja johtamisen tutkimus on soveltavaa tiedettä, joka perustuu muun muassa taloustieteeseen, politologiaan, sosiologiaan, psykologiaan, sosiaalipsykologiaan, antropologiaan ja historiaan.


title: Johtaminen

text: Tieteellisen tutkimuksen tarkoituksena on kuvata, selittää ja ennustaa, miten ja miksi yritykset ja ihmiset tekevät erilaisia valintoja erilaisissa tilanteissa ja millaisiin tuloksiin ne johtavat. Tutkimus antaa yhteiskunnallisille päätöksentekijöille tietoa, työvälineitä ja viitekehyksiä yritysten ja niissä toimivien ihmisten käyttäytymisestä. Tutkijat antavat myös ohjeita ja suosituksia siitä, miten erilaisissa tilanteissa tulisi toimia haluttujen tehtävien suorittamiseksi ja tavoitteiden saavuttamiseksi.


title: Johtaminen

text: Johtaminen tieteenä ja tutkimusalueena voidaan jakaa moneen eri tutkimusperinteeseen. Yksi tapa hahmottaa laajaa aluetta on tarkastella sitä organisaatioiden ja johtamisen tutkimukseksi () nimitettynä kokonaisuutena, jonka alakokonaisuuksia ovat strateginen johtaminen (), organisaatioteoria (, "OT"), henkilöstöjohtaminen (, "HRM"), kriittinen johtamistutkimus (, "CMS"), johtamisen oppimisen () sekä organisaatiokäyttäytymisen (, "OB").


title: Johtaminen

text: Suomessa johtamista ovat opiskelleet muun muassa insinöörit, kauppatieteen maisterit, upseerit, tuotantotalouden diplomi-insinöörit, suorittaneet sekä johtamisen tai yritysjohtamisen erikoisammattitutkinnon suorittaneet.


title: Johtaminen

text: Johtamista voi Suomessa opiskella ainakin seuraavissa korkeakouluissa. Oppiaineen nimi on hieman poikkeava korkeakoulukohtaisesti (ilmoitettu sulkeissa).Johtamista voi opiskella myös muun muassa yksityisissä koulutuskeskuksissa. Näistä suurin Suomessa on Johtamistaidon Opisto, jonka palveluita käyttää vuosittain lähes 30 000 johtajaa.


title: Johtaminen

text: Vaasan yliopiston Levón-instituutti tarjoaa täydennyskoulutuksena yliopistollista johtamiskoulutusta sekä mahdollisuuden suorittaa erilaisia MBA-ohjelmia eri tarpeisiin.


title: Johtaminen

text: Johtamista voi oppia myös käytännön kokemuksen kautta. Erilaiset järjestöt kuten AIESEC tähtää toimintansa kautta kehittämään vastuullisia johtajia. Erilaisten vapaaehtoistyöprojektien ja ammattiharjottelupaikkojen kautta nuoret voivat kehittää omia johtamisominaisuuksiaan. Nämä ominaisuudet ovat vuorovaikutustaidot, ratkaisuihin keskittyminen, maailmankansalaisuus ja itsetietoisuus.


title: DJ Eliot Ness

text: Eliot Ness on helsinkiläinen DJ, joka on vaikuttanut merkittävästi klubi- ja ravekulttuurin kehitykseen Suomessa. Hän on yksi niistä, jotka käytännössä toivat dance- ja teknomusiikin maahan 1980- ja 1990-lukujen vaihteessa. Hän on myös ensimmäinen suomalainen dj, joka on laajamittaisesti keikkaillut ulkomailla.


title: DJ Eliot Ness

text: Ness aloitti dj-uransa vuonna 1987. Aluksi hän soitti erilaisissa laittomissa warehouse-tyylisissä tapahtumissa, mutta siirtyi sitten pian järjestämään omia tapahtumia. 1980-luvun lopulla hän oli Suomen ensimmäisen teknoklubin Berlinin vakituinen dj. Vuosikymmenen vaihteessa hän otti osaa DMC:n arvostettuun dj-kilpailuun, jossa hän sijoittui kahtena vuonna kolmanneksi kisattaessa maailmanmestaruudesta. 1990-luvulla hän oli järjestämässä useita merkittäviä tapahtumia Suomessa, muun muassa "Planet of Love", "Members of Mayday" ja "House Nation", ja paljolti hänen ansiostaan maahan saatiin vuosikymmenellä useita nimekkäitä kansainvälisiä artisteja ja dj:tä, esimerkiksi Aphex Twin ja Paul van Dyk. Ness on esiintynyt Love Paraden ja Maydayn kaltaisissa suurissa kansainvälisissä tapahtumissa. 2000-luvulla hän jatkaa edelleen keikkailua niin Euroopassa kuin kotimaassaan.


title: DJ Eliot Ness

text: Ness on myös tehnyt radiotyötä muun muassa Yleisradiolle ja juontanut esimerkiksi Beat Box -ohjelmaa Radio Helsingin taajuudella. Hänen Art of Mixing -settejään on kuultu useissa ohjelmissa. Lisäksi hän on kirjoittanut klubikulttuuria käsittelevää kolumnia kaupunkilehti Metropoliin.


title: Hohtoviiripyrstö

text: Hohtoviiripyrstö ("Fundulopanchax gularis" syn. "Aphyosemion gulare") on hammaskarppeihin kuuluva kala.


title: Hohtoviiripyrstö

text: Hohtoviiripyrstö kasvaa yhdeksän senttiä pitkäksi. Sen vartalo on punaruskean ja neonsinisen läikikäs. Selkäevässä on sinisellä pohjalla punaisia pilkkuja, suuressa vatsaevässä on sinisellä pohjalla punainen raita. Pyrstö on viiripyrstöille ominaisella tavalla kolmijakoinen, keskimmäinen lohko on pisin "viiri". Kolmen lohkon rajalla on punaiset raidat.


title: Hohtoviiripyrstö

text: Hohtoviiripyrstö on kotoisin Länsi-Afrikan suoalueilta: Niger-joen deltasta Nigeriassa, Beninistä ja Ghanasta.


title: Hohtoviiripyrstö

text: Hohtoviiripyrstö viihtyy parhaiten akvaariossa jossa on riittävästi kasveja.


title: Hohtoviiripyrstö

text: Hohtoviiripyrstölle sopiva lämpötila on 22–26 °C. Veden tulisi olla hiukan hapanta. Vaikka kala pärjää kovemmassakin vedessä, sen hyvinvointi ja pitkä ikä edellyttävät kovuuden pysymistä alle 10° dGH:n.


title: Gene Clark

text: Harold Eugene ”Gene” Clark (17. marraskuuta 1944 – 24. toukokuuta 1991) oli yhdysvaltalainen laulaja-lauluntekijä. Hän kuului The Byrds -yhtyeen perustajajäseniin 1960-luvulla.


title: Gene Clark

text: Clark syntyi Missourissa toiseksi kolmestatoista lapsesta. Hän aloitti kitaransoiton yhdeksänvuotiaana ja soitteli jo pian Hank Williamsin, Elvis Presleyn ja Everly Brothersin melodioita. The Byrds sai alkunsa Clarkin muutettua Los Angelesiin ja tavattua siellä Roger McGuinnin. Clark oli mukana kirjoittamassa muun muassa hittejä ”Feel a Whole Lot Better”, ”Set You Free This Time”, ”Here Without You”, ”She Don’t Care About Time” ja ”Eight Miles High”.


title: Gene Clark

text: Clark aloitti The Byrds -uransa jälkeen menestyksekkään soolouran. Hän kokeili uransa aikana muun muassa barokkipopin, newgrassin, country rockin ja vaihtoehtocountryn suuntauksia. Hänen ensimmäinen sooloalbuminsa oli "Gene Clark with the Gosdin Brothers" (1967), mutta tunnetuimmaksi ja suurimmaksi myyntimenestykseksi osoittautui "So Rebellious a Lover" vuonna 1987.


title: Gene Clark

text: Clarkin viimeisiä vuosia varjostivat vakavat terveysongelmat. Hän kärsi alkoholismista, mahahaavoista, pitkäaikaisesta matkustamisen pelosta (joka oli haitannut häntä jo The Byrds -aikoina) ja mahdollisesta paniikkihäiriöstä. Clark ehti nähdä The Byrdsin pääsyn Rock and Roll Hall of Fameen tammikuussa 1991, mutta kuoli 24. toukokuuta vuotavaan mahahaavaan Sherman Oaksissa.


title: Clarence White

text: Clarence White (7. kesäkuuta 1944 – 14. heinäkuuta 1973) oli yhdysvaltalainen kitaristi, joka vaikutti mm. The Byrdsissä. Hänen vanhempansa olivat kanadanranskalaisia.


title: Clarence White

text: Whiten perhe muutti Kaliforniaan vuonna 1954. Vielä The Byrdsin ensimmäisen hajoamisen jälkeen hän teki musiikillista yhteistyötä Gene Clarkin kanssa.


title: Clarence White

text: The Byrdsin toiminta käynnistettiin uudestaan, mutta yhtye hajosi lopullisesti hieman ennen kuin rattijuoppo tappoi Whiten Palmdalessa, Kaliforniassa 1973. White joutui juopuneen autoilijan yliajamaksi täyttäessään keikan jälkeen autoaan.


title: Chris Hillman

text: Christopher "Chris" Hillman (s. 4. joulukuuta 1944, Los Angeles, Kalifornia) on yhdysvaltalainen muusikko, joka kuului 1960-luvulla The Byrdsin perustajajäseniin. Hän on lisäksi julkaissut useita sooloalbumeita ja vaikuttanut mm. yhtyeissä The Flying Burrito Brothers, Manassas ja The Desert Rose Band.


title: Gerino Gerini

text: Gerino Gerini (10. elokuuta 1928 Rooma – 17. huhtikuuta 2013 Cremona) oli italialainen kilpa-autoilija. Hän osallistui seitsemään Formula 1:n MM-sarjan Grand Prix -kilpailuun kausilla 1956 ja 1958.


title: Gerino Gerini

text: Gerini saavutti heti ensimmäisessä kilpailussa uransa ainoiksi jääneet 1,5 pistettä. Ne hän saavutti Argentiinan Grand Prix’n neljännestä sijasta kaudella 1956. Koska hän vaihtoi kesken kilpailua autoa Chico Landin kanssa, he jakoivat neljännestä sijasta tulleet kolme pistettä.


title: Gerino Gerini

text: Gerini osallistui lisäksi useisiin MM-sarjan ulkopuolisiin F1-kilpailuihin.


title: Gerino Gerini

text: * = Jaettu auto.


title: Potemkin (puisto)

text: Potemkin on suomalaisten arkkitehtien ja ympäristötaiteilijoiden Casagrande & Rintalan toteuttama teräksinen puisto Kuramatan kylässä Japanissa. Puisto sisältää sisä- ja ulkotiloja "jälkiteolliseen meditaatioon." Työn on tilannut Echigo Tsumarin nykytaiteen triennaali vuonna 2003.


title: Potemkin (puisto)

text: Puisto on rakennettu entisen laittoman kaatopaikan paikalle. "Potemkin on temppelin, koneen ja raunion yhdistelmä. Se on Akropolis uudelleenjärjestetystä kaupunkijätteestä - laivateollisuuden metallilevyistä, murskatusta lasista, betonista ja asfaltista ja koneiden palasista." Echigo Tsumari Triennaalin tarkoituksena on taiteen keinoin elvyttää autioituvaa maaseutua ja avata nykytaiteelle väyliä kaupunkiympäristön ulkopuolella.


title: Michael Clarke

text: Michael Clarke (3. kesäkuuta 1946 – 19. joulukuuta 1993) oli yhdysvaltalainen muusikko, joka tuli tunnetuksi The Byrds -yhtyeen rumpalina.


title: Michael Clarke

text: Clarke syntyi Spokanessa ja lähti kotoa 17-vuotiaana. Hän saapui Kaliforniaan ja aloitti ammattiuransa musiikin alalla vasta tultuaan liitetyksi The Byrdsin kokoonpanoon.


title: Michael Clarke

text: Clarke erotettiin "The Notorious Byrd Brothersin" äänityksissä ja tuli tilapäisesti korvatuksi Jim Gordonilla. Hän harrasti kuvataidetta ja lähti erottamisensa jälkeen Havaijille harjoittamaan alaa. Palattuaan hän jatkoi muusikonuraansa The Flying Burrito Brothersissa, Firefallissa ja Jerry Jeff Walkerissa.


title: Michael Clarke

text: Clarke kuoli maksasairauteen Treasure Islandilla Floridassa 1993. Hänen maalauksiaan julkaistiin vuonna 1994 postuumisti kirjassa "Musicians As Artists".


title: Petseri

text: Petseri (, ) on kaupunki Pihkovan alueen Petserin piirissä Viron ja Venäjän välisellä kontrollilinjalla (rajalla). Venäjän vuoden 2010 väestönlaskun mukaan kaupungissa asui 11 195 ihmistä. Tämä on noin puolet koko piirin väliluvusta (22 123).


title: Petseri

text: Tarton rauhansopimuksessa vuonna 1920 kaupunki jäi Virolle ja muodosti Petserimaan hallinnollisen keskuksen. Neuvostoliiton miehitettyä Viron 17. kesäkuuta 1940 Petserimaa jäi Viron SNT:n osaksi. Vuoden 1934 väestönlaskennan mukaan Petserin asukkaista oli 54,4 % virolaisia ja 40,6 % venäläisiä. Saksalaiset miehittivät Petserin 10. heinäkuuta 1941 ja jättivät sen 10. elokuuta 1944 neuvostojoukkojen saapuessa. Kreml siirsi yksipuolisesti Petserin maakunnasta 75 % osuuden Venäjän SFNT:lle 23. elokuuta 1944 ja tämän vahvisti Viron SNT:n johto jälkikäteen tammikuussa 1945. Alueelle jäi kyydistysten jälkeenkin Viron tasavallan kansalaisia. Vuonna 1956 perustettiinkin vironkielinen Petserin 2. koulu, joka lukuvuoteen 2006-2006 asti toimikin vironkielisenä. Alueen Viron kansalaiset, setut ja etniset virolaiset ovat pääasiassa jättäneet alueen, jonka asukkaista vuoden 2002 väestönlaskennan mukaan oli 89,1 prosenttia venäläisiä ja vain 1,4 prosenttia virolaisia.


title: Petseri

text: Petserin kaupungissa sijaitsee vuonna 1473 perustettu Petserin luostari, joka jatkoi toimintaansa myös koko Neuvostoliiton ajan. Koko kaupunki on saanut nimensä luolista, joita erakkomunkit kaivoivat suojakseen; vanhassa venäjän kielessä petšera merkitsi luolaa. Luostarialueelta ja kaupungista löytyy useita kirkkoja. Kaupungissa on myös historiallinen museo.


title: Petseri

text: Petseri sijaitsee aivan Viron itärajan vieressä; kaupungin luoteispuolella on Venäjän ja Euroopan yhteisön välinen rajanylityspaikka. Pihkovasta Viroon johtava rautatie kulkee kaupungin pohjoisosien kautta; kaupungissa on rautatieasema. Suurempi valtatie (maantie A212, eurooppatie ) Pihkovasta Viroon kulkee noin 15 kilometriä kaupungin eteläpuolitse.


title: Nancy Allen

text: Nancy Anne Allen (s. 24. kesäkuuta 1950 New York) on yhdysvaltalainen näyttelijä. Hänen tunnetuimpia elokuviaan ovat "Carrie" (1976), "Tappava tunnustus" (1980), "Blow Out – Viimeinen todistaja" (1981) ja "RoboCop"-trilogia (1987, 1990, 1993).


title: Nancy Allen

text: Allen tuli tunnetuksi myös televisiosta. Hän oli naimisissa Brian De Palman kanssa vuosina 1979–1983. Hänellä on ollut sittemmin kaksi uutta avioliittoa Craig Shoemakerin (1992–1998) ja Randy Baileyn (1998–2005) kanssa.


title: Subaru Alcyone SVX

text: Subaru SVX tai Subaru Alcyone SVX on Subarun valmistama suuri, nelipaikkainen urheiluauto. Autossa on 3,3-litrainen bensiinimoottori. Subaru SVX:ää valmistettiin pieniä määriä 1990-luvulla, joten se on erittäin harvinainen. SVX:n edeltäjä on Subaru XT.


title: Deborah Allen

text: Deborah Lynn Thurmond eli Deborah Allen (s. 30. syyskuuta 1953) on yhdysvaltalainen laulaja-lauluntekijä, kitaristi ja pianisti. Hän nousi maineeseen 1980-luvun alun countryhiteillään.


title: Deborah Allen

text: Allen syntyi Memphisissä, Tennesseessä, ja sai vahvoja vaikutteita Patsy Clineltä. Hän sai vuonna 1980 levytyssopimuksen Capitol Recordsilta ja siirtyi 1983 RCA Recordsille. Hänen tunnetuin laulunsa "Baby I Lied" on peräisin RCA-debyytiltä "Cheat the Night" (1983). Laulu nousi countrylistan viidenneksi ja Billboard Hot 100:n 26. sijalle. Useissa myöhemmissä 1980-luvun lauluissa oli kuultavissa elektronisen musiikin vaikutteita.


title: Deborah Allen

text: Useimpia Allenin hittejä oli mukana kirjoittamassa hänen miehensä Rafe Van Hoy. Hän julkaisi vuonna 1987 Princen kirjoittaman singlen "Telepathy", joka ilmestyi myös samannimisellä albumilla. Allen kuitenkin pudotettiin levy-yhtiöstä samana vuonna. Hän ja hänen miehensä alkoivat työskennellä lauluntekijöinä; heidän kirjoittamiaan ovat muiden muassa Janie Fricken "Don't Worry 'Bout Me Baby" ja Tanya Tuckerin "Can I See You Tonight".


title: Deborah Allen

text: Allen teki comebackin 1990-luvulla. Hän julkaisi Warner Bros. Recordsin kautta albumit "Delta Dreamland" (1993) ja "All That I Am" (1994).


title: Marliinit

text: Marliinit ("Makaira") on ahvenkalojen ("Perciformes") lahkon purjekalojen ("Istiophoridae") heimoon kuuluva kalasuku. Marliinit ovat lämpimien vesien kaloja. Niitä esiintyy kaikissa merissä. Marliinit ovat nopeita uimareita, sillä ne voivat uida jopa 25 m/s (90 km/h) nopeudella. Marliinit ovat suosittuja saaliita urheilukalastuksessa."Fishbase.org"


title: Jessica Andrews

text: Jessica Danielle Andrews (s. 29. joulukuuta 1983) on yhdysvaltalainen countrylaulaja.


title: Jessica Andrews

text: Jessica Andrews syntyi Huntingdonissa, Tennesseessä, Jessie ja Vicki Andrewsin tyttäreksi. Hän oli vasta 16-vuotias saadessaan debyyttialbuminsa "Heart Shaped Worldin" (1999) julkaistuksi. Albumin suurin hitti oli single "Unbreakable Heart", joka nousi Yhdysvaltain countrylistan 24. sijalle.


title: Jessica Andrews

text: Vuonna 2001 ilmestyi toinen albumi "Who I Am", jonka suurin hittisingle "Who I Am" nousi countrylistan ykköseksi ja Billboard Hot 100:n 28. sijalle. Hänelle myönnettiin samana vuonna Academy of Country Musicin "parhaan uuden naislaulajan" palkinto.


title: Jessica Andrews

text: Andrewsin kolmas albumi "Now" ilmestyi keväällä 2003, ja hän on sittemmin työstänyt neljättä albumia "Ain't That Life". Laulaja on kihloissa kollegansa Marcel Chagnonin kanssa.


title: Nelimarkka-museo

text:
Nelimarkka-museo on Alajärvellä Pekkolanniemellä sijaitseva Etelä-Pohjanmaan aluetaidemuseo. Sen tilat sijaitsevat taiteilijaprofessori Eero Nelimarkan isän kotitilan alueella. Museorakennuksen on suunnitellut Hilding Ekelund ja sen avajaisjuhla oli kesällä 1964.
Museo ja Nelimarkan huvila on luokiteltu Suomen valtakunnallisesti merkittäviin rakennettuihin kulttuuriympäristöihin.


title: Nelimarkka-museo

text: Museo on ainoa aluetaidemuseo, joka ei sijaitse maakuntansa keskuskaupungissa.


title: Asematunneli

text: Asematunneli () on Helsingin päärautatieaseman ja City-Centerin (nk. Makkaratalo) yhdistävä maanalainen liikekeskus Helsingissä. Asematunnelissa sijaitsee myös Rautatientorin metroaseman lippuhalli ja maanalaiset yhdyskäytävät Sokoksen tavarataloon, Kaivotaloon ja Forumin kauppakeskukseen.


title: Asematunneli

text: Asematunneli rakennettiin kaivamalla sen yläpuolella kulkeva Kaivokatu auki ja valamalla tunnelille betoninen kansi. Se valmistui vuosina 1966–1967. Tunnelityömaa näkyy hyvin Risto Jarvan ohjaamassa elokuvassa "Onnenpeli" (1965).


title: Asematunneli

text: Alusta lähtien Asematunnelin liikkeet ovat erikoisluvalla olleet avoinna iltaisin klo 22:een saakka ja myös pyhäpäivinä.


title: Asematunneli

text: Asematunnelissa tapahtui 8. marraskuuta 2009 mittava vesivahinko, kun Helsingin rautatieaseman edustalla oleva 400 millimetrin vesijohto repesi päästäen veden ryöppyämään asematunnelin alla oleviin kuiluihin ja Rautatientorin metroasemalle.


title: Matthew Wilson

text: Matthew Wilson (s. 29. tammikuuta 1987) on englantilainen ralliautoilija. Hän ajaa rallin MM-sarjaa Stobart M-Sport Ford WRT-tallissa ja on Malcolm Wilsonin poika. Matthew'n kartturina toimii brittiläinen Michael Orr. Stobartin tiimissä ajavat myös norjalainen Henning Solberg ja italialainen Gianluigi Galli.


title: Matthew Wilson

text: Wilsonin toistaiseksi paras suoritus on kaudella 2004 kolmas sija Britannian rallisarjassa. Vuonna 2005 hänestä tuli sarjan nuorin osakilpailuvoittaja 18 vuoden ikäisenä. Jo tässä vaiheessa brittimedia näki Wilsonin Colin McRaen ja Richard Burnsin seuraajana ja seuraavana brittinä, joka menestyy MM-tasolla.


title: Matthew Wilson

text: Matthew Wilson aloitti rallin MM-sarjassa vuonna 2006, mutta kausi kului lähinnä opettelun merkeissä. Hän saavutti ensimmäisen MM-pisteensä sijoittumalla kahdeksanneksi Argentiinan MM-rallissa. Toisen kerran hän pääsi pisteille 8. sijallaan Meksikon MM-rallissa maaliskuussa 2007. Hän saavutti kauden aikana 11 pistettä.


title: Matthew Wilson

text: Lokakuussa 2007 ajetussa Japanin MM-rallissa Wilson saavutti uransa toistaiseksi parhaan sijoituksen ollen neljäs.


title: Matthew Wilson

text: Vuonna 2008 Wilson ajoi parhaimmillaan viidenneksi Jordanian rallissa. Hän saavutti kauden aikana 15 pistettä. Kaudella 2009 menestys oli hieman parempaa hänen saavuttaessa 28 pistettä parhaina tuloksinaan viidennet sijat Kyproksen, Argentiinan ja Puolan ralleista. Vuonna 2010 Wilson saavutti uudistuneen pistejärjestelmän ansiosta peräti 74 pistettä ja seitsemännen sijan MM-taulukossa. Hän oli pisteillä kauden jokaisessa kilpailussa paitsi Meksikon ja Japanin ralleissa. Wilson jatkaa Rallissa kaudella 2011. Wilson on saavuttanut rallissa kolme erikoiskoevoittoa ja 111 pistettä.


title: Nouadhibou

text: Nouadhibou (), aiemmin Port-Étienne, on kaupunki Mauritaniassa. Se on arvioidulta asukasluvultaan (n. 90 000) maan toiseksi suurin Nouakchottin jälkeen.


title: Nouadhibou

text: Kaupunki sijaitsee Ras Nouadhibou -nimisen niemimaan itäosassa. Länsiosassa sijaitsee Länsi-Saharaan kuuluva Lagouiran kaupunki. Nouadhibousta on alle maili eli 1,61 kilometriä rajalle.


title: Moktar Ould Daddah

text: Moktar Ould Daddah (25. joulukuuta 1924 – 14. lokakuuta 2003) oli Mauritanian ensimmäinen presidentti vuosina 1960–1978. Hän syntyi Boutilimitissä ja opiskeli lakia Pariisissa.


title: Moktar Ould Daddah

text: Palattuaan Mauritaniaan 1950-luvun lopulla Daddah nousi maan pääministeriksi ja Ranskasta itsenäistymisen jälkeen ensimmäiseksi presidentiksi. 10. heinäkuuta 1978 hänet syrjäytettiin Mustafa Ould Salekin järjestämässä sotilasvallankaappauksessa.


title: Moktar Ould Daddah

text: Daddah eli elokuusta 1979 maanpaossa Ranskassa. Hän alkoi sieltä johtaa vuonna 1980 "Alliance pour une Mauritanie Democratiqueta", jonka tavoite oli tehdä Mauritaniasta monipuoluedemokratia. Tavoite epäonnistui, ja Daddahin sallittiin palata Mauritaniaan vasta 17. heinäkuuta 2001. Hän kuitenkin kuoli sairauteen Pariisissa 2003. Hänet on haudattu Mauritaniaan.


title: Wargasm

text: Wargasm on yhdysvaltalainen metalliyhtye, joka on toiminut pääasiassa 1980- ja 1990-luvulla. Yhtye hajosi 1995, mutta esiintyi vielä kerran 18.9.2004 Middle East Clubilla Cambridgessa (MA.). Reunion Concert -cd on tulossa. Yhtye on kotoisin Bostonista.


title: Wargasm

text: Yhtye perustettiin 1982 nimellä Overkill nelijäsenisenä: Rich Spillberg kitara, Barry Spillberg rummut, Peter Schiffer basso ja Bob Mayo kitara. 1985 nimeksi tuli Maniac. Bob vaihtoi kitaran bassoon, Peter jäi ilmeisesti pois, koska yhtye oli nyt kolmijäseninen. Yhtye julkaisi demon "Rainbows, Kittens, Flowers and Puppies". Nimi muuttui Wargasmiksi 1986. Yhtye teki demon "Satan Stole my Lunch Money", jonka ansiosta se sai levytyssopimuksen. Tuloksena oli "Why Play Around" Profile Recordsille 1988.


title: Luettelo Lordin jäsenistä ja kokoonpanoista

text: Lordi oli aluksi Mr. Lordin taiteilijanimi hänen soolourallaan vuosina 1992-1996. Lordi sai yhtyeenä alkunsa vuonna 1996, jolloin aiemmin Kiss-faniristeilyllä tutustuneet muusikot perustivat yhtyeen. Aluksi yhtye oli trio, mutta seuraavana vuonna kokoonpano vahvistui kosketinsoittajalla. Ensimmäiset vuodet Lordi toimi ilman rumpalia, sillä rumpuosuudet tehtiin tietokoneella. Kokoonpanoon liittyi ensimmäinen rumpali vuonna 2000, josta lähtien Lordissa on soittanut viisi jäsentä.


text: Kaikki yhtyeen jäsenet ovat luoneet itse hahmonsa Mr. Lordin avustuksella, lukuun ottamatta alien-hahmoa, joka otettiin basisti G-Stealerin erottua uusiokäyttöön rumpali Kitalle.


title: Alajärven vapaaseurakunta

text: Alajärven Vapaaseurakunta on Suomen vapaakirkon jäsenseurakunta, joka toimii Alajärvellä ja sen ympäristössä.


title: Alajärven vapaaseurakunta

text: Alajärvellä alkoi vapaakirkollinen kokoustoiminta 1920-luvulla, mutta varsinainen seurakunta perustettiin vuonna 1973.


title: Stein

text: Stein tarkoittaa seuraavia:Stein on seuraavien henkilöiden etu- tai sukunimi:Stein on myös seuraavien henkilöiden etunimi:Aihepiiriin liittyvät myös seuraavat:


title: Haurasloikko

text: Haurasloikko ("Cystopteris fragilis") on pohjoisella pallonpuoliskolla laajalle levinnyt hento saniainen.


title: Haurasloikko

text: Haurasloikon maavarsi on lyhyt ja väriltään musta. Lehdet kasvavat juurakosta harvahkoina kimppuina 5–25 cm korkeiksi. Ruoti on 1/3–2/3 lehtilavan pituudesta. Kapeanpuikea lapa on kaksi kertaa parilehdykkäinen. Lehdykät ovat kapeanpuikeita ja lyhytsuippuisia, pikkulehdykät ovat puikeita, hammaslaitaisia tai liuskaisia ja suippotyvisiä. Ainakin lehden tyvipuoliskossa pikkulehdykät ovat vuorottain. Lehtien alla sijaitsevat itiöpesäkeryhmät ovat pyöreitä. Suomessa haurasloikon itiöt kypsyvät heinä-elokuussa. Itiöpesäkkeiden kypsyessä niiden katesuomut varisevat pois.


title: Haurasloikko

text: Haurasloikosta tunnetaan Pohjoismaissa kaksi alalajia, yleinen kalliohaurasloikko (ssp. "fragilis") ja harvinainen kalkkihaurasloikko (ssp. "dickieana"). Alalajien erot ovat lähinnä niiden itiöissä. Ensin mainitulla itiöt ovat tiheään piikkisiä, jälkimmäisen itiöt ovat piikittömiä ja matalaharjuisia.


title: Haurasloikko

text: Haurasloikkoa tavataan koko Euroopassa lukuun ottamatta Ukrainan ja Venäjän eteläosia ja mantereen aivan arktisimpia alueita. Lajia tavataan myös Pohjois-Afrikassa, Turkissa sekä laajalla mutta hajanaisella alueella Keski-Aasiassa, Siperiassa ja Kiinassa. Pohjois-Amerikassa lajia kasvaa lähes koko mantereella. Se on levinnyt laajalle myös Grönlannissa.


title: Haurasloikko

text: Suomessa haurasloikkoa kasvaa koko maassa. Runsain laji on Etelä- ja Lounais-Suomessa. Alalajeista kalliohaurasloikko on Suomessa vallitseva. Kalkkihaurasloikkoa on tavattu ainoastaan Pohjois-Karjalasta, Kainuusta ja Lapista. Uusimman tutkimuksen mukaan Suomessa tavatut kalkkihaurasloikot eivät kuitenkaan välttämättä kuulukaan kyseiseen alalajiin, vaan olisivat yksi kalliohaurasloikon muoto.


title: Haurasloikko

text: Haurasloikolle tyypillisiä kasvupaikkoja ovat kallionraot, erityisesti seinämillä, siirtolohkareilla, louhikoissa, rakkakentillä, muureilla ja kiviaidoilla. Toisinaan lajia saattaa tavata tuoreissa metsissä kannoillakin. Alalajeista kalkkihaurasloikko on kalkinsuosija.


title: Wies

text: Wies on kunta Steiermarkin osavaltiossa Itävallassa. Se sijaitsee Deutschlandsbergin piirissä lähellä Slovenian vastaista rajaa. Kunnan pinta-ala on 15 neliökilometriä ja korkeus merenpinnasta 332 metriä.


title: Wies

text: Wiesissä oli vuonna 2006 2 359 asukasta. Ulkomaalaisten osuus väestöstä oli vuonna 2001 1,7 %.


title: Wies

text: Kunnassa on rautatieasema, josta Graz-Köflacher Eisenbahn-yhtiön lähijunat liikennöivät Deutschlandsbergin kautta Graziin.


title: Oiva Savela

text: Veikko Oiva Savela (s. 10. joulukuuta 1936 Haapajärvi) on ekonomi ja suomalainen kokoomuslainen poliitikko. Savela on ollut Suomi-yhtiön hallituksen puheenjohtaja vuodesta 1999 ja oli Pohjolan hallituksessa vuodesta 1998. Hän oli kansanedustajana Oulun vaalipiiristä 1987–1998. Savela oli presidentin valitsijamiehenä 1982 ja 1988 ja Oulun kaupunginvaltuuston jäsen vuodesta 1981. Hän oli myös kirkkovaltuuston jäsen 1972–1990.


title: Oiva Savela

text: Savela solmi avioliiton Leena Putilan kanssa vuonna 1959. Heille syntyi yhdeksän lasta: neljä poikaa ja viisi tytärtä.


title: Unkarin Grand Prix 1996

text: Unkarin Grand Prix 1996 oli Formula 1 -sarjan historian 593. osakilpailu, joka ajettiin 11. elokuuta 1996 Hungaroringilla. Williams-talli otti kilpailussa kaksoisvoiton, kun Jacques Villeneuve voitti ja Damon Hill oli toinen. Samalla Williams varmisti sekä kuljettajien että valmistajien maailmanmestaruuden. Vielä ei ollut kuitenkaan varmaa, kumpi kuljettajista tulisi voittamaan mestaruuden.


title: Savela

text: Savela voi tarkoittaa ainakin seuraavia:


title: Rheine

text: Rheine on kaupunki Nordrhein-Westfalenin osavaltiossa Saksassa. Se sijaitsee Ems-joen varrella, noin 40 kilometriä pohjoiseen Münsteristä, 45 kilometriä länteen Osnabrückistä ja 45 kilometriä itään Enschedestä. Kaupunki sai kaupunginoikeudet vuonna 1327.


title: Rheine

text: Rheinessä asui vuoden 2006 lopussa 76 438 ihmistä. Pinta-alaltaan kaupunki on 145,08 neliökilometrin suuruinen. Kaupunki jaetaan 15 kaupunginosaan. Sillä on ystävyyskaupunkitoimintaa Alankomaiden Bornen, Saksan Bernburgin, Portugalin Leirian ja Liettuan Trakain kanssa.


title: Tom Fogerty

text: Thomas Richard (”Tom”) Fogerty (9. marraskuuta 1941 Berkeley, Kalifornia – 6. syyskuuta 1990 Scottsdale, Arizona) oli yhdysvaltalainen rockmuusikko, joka muistetaan pääasiassa Creedence Clearwater Revival -yhtyeen kitaristina. Hän oli John Fogertyn vanhempi veli.


title: Tom Fogerty

text: Fogertyn ensimmäinen sooloalbumi "Tom Fogerty" (1971) nousi Billboard 200 -listan 78. sijalle. Hän jatkoi levytysuraansa läpi 1970- ja 1980-lukujen.


title: Tom Fogerty

text: Fogerty kuoli AIDSiin vuonna 1990. Hänen perheensä mukaan tartunta oli todennäköisesti tapahtunut hänelle selkäleikkausten yhteydessä tehdyissä verensiirroissa.


title: Stu Cook

text: Stuart Alden ”Stu” Cook (s. 25. huhtikuuta 1945 Stanton, Kalifornia) on yhdysvaltalainen rockmuusikko. Hän tuli tunnetuksi Creedence Clearwater Revival -yhtyeen basistina.


title: Stu Cook

text: Myöhemmällä urallaan Cook on toiminut muun muassa country-yhtyeessä Southern Pacific vuosina 1986–1991. Hän perusti vuonna 1995 Doug Cliffordin kanssa Creedence Clearwater Revisitedin.


title: Doug Clifford

text: Doug ”Cosmo” Clifford (s. 24. huhtikuuta 1945 Palo Alto, Kalifornia) on yhdysvaltalainen rockmuusikko. Hän tuli alun perin tunnetuksi rumpalina Creedence Clearwater Revival -yhtyeessä, jonka hajottua hän liittyi Stu Cookin kanssa Don Harrison Bandiin. Clifford ja Cook perustivat vuonna 1995 Creedence Clearwater Revisitedin.


title: Laurent Jalabert

text:
Laurent Jalabert (s. 30. marraskuuta 1968 Mazamet) on entinen ranskalainen maantiepyöräilijä.
Jalabert kilpaili ammattilaisena vuodet 1989–2002. Hänet tunnettiin aluksi lähinnä kirimiehenä, mutta vuosien myötä hän kehittyi huipputekijäksi pyöräilyn kaikilla osa-alueilla. Hän voitti Espanjan ympäriajon vuonna 1995, aika-ajon maailmanmestaruuden 1997 sekä useita klassikkokilpailuja.


title: Laurent Jalabert

text: Jalabert on Eddy Merckxin ja Djamolidine Abdoujaparovin ohella ainoa pyöräilijä, joka on voittanut kaikkien kolmen suuren ympäriajon pistekilpailun. Lisäksi vain Merckx ja Tony Rominger ovat hänen lisäkseen saavuttaneet " trifectan", voittaneet suuressa ympäriajossa samana vuonna sekä kokonais-, piste- että mäkikilpailun, kuten Jalabert teki voittaessaan Espanjan ympäriajon.Laurent Jalabert Memoire du cyclisme -tietokannassa


title: Laurent Jalabert

text: Virallinen kotisivu


title: Sari Eero

text: Sari Marketta Eero (o.s. Keskitalo, s. 6. huhtikuuta 1985 Tornio) on suomalainen pikajuoksija, jonka kasvattajaseura on Pellon Ponsi. Hänen päälajejaan olivat 100 ja 200 metriä.


title: Sari Eero

text: Eero oli mukana 2006 EM-kisoissa, joissa hän sijoittui 200 metrillä 16. sijalle ennätyksellään 23,55. Kalevan kisoissa Eero saavutti seitsemän Suomen mestaruutta vuosien 2006 (200 m: 23,85 s), 2007 (200 m: 23,71 s), 2008 (100 m: 11,49 s; 200 m: 23,59 s), 2009 (100 m: 11,90 s; ja 200 m: 24,34 s) ja 2010 (100 m: 12,02 s) kisoista. SM-hopeaa hän sai vuosien 2004 (100 m: 11,81 s), 2006 (100 m: 11,82 s), 2007 (100 m: 11,62 s) ja 2010 (200m: 24,50 s) kisoista. Sisäratojen Suomen-mestaruuden hän voitti 200 metrillä 2003, 2006, 2008 ja 2010 sekä sai hopeaa 2004 ja 2011. 60 metrin SM-kilpailussa hän sijoittui toiseksi 2006, 2007, 2008 ja 2009. Hän pitää lisäksi hallussaan varsin harvoin kilpailuissa mukana olevan 150 metrin juoksun epävirallista Suomen ennätystä 17,47 sekuntia, jonka hän juoksi Rovaniemellä 29. heinäkuuta 2007.


title: Sari Eero

text: Eero lopetti uransa Lahden Kalevan kisoihin 2012, joissa hän karsiutui 100 metrin finaalista. Hänen valmentajanaan toimi hänen isänsä Aatos Keskitalo.


title: Bojan Krkić

text: Bojan Krkić Pérez eli Bojan (, s. 28. elokuuta 1990 Linyola, Katalonia, Espanja) on espanjalais-serbialainen jalkapalloilija, pelipaikaltaan hyökkääjä. Hän edustaa englantilaista Stoke Cityä.


title: Bojan Krkić

text: Bojanin serbialainen isä Bojan Krkić vanhempi on entinen jalkapalloilija, joka pelasi 1980-luvulla belgradilaisen Crvena zvezdan riveissä, ja on sittemmin toiminut Barcelonan kykyjenetsijänä. Äiti Maria Lluïsa Pérez on kotoisin Espanjan Kataloniasta, jossa Bojan itsekin syntyi. Idolikseen Bojan ilmoittaa Barcelonassa myös aikanaan pelanneen Patrick Kluivertin.


title: Bojan Krkić

text: Bojan liittyi Barcelonan junioreihin vuonna 1999. Hän kävi läpi seuran juniorijoukkueet Benjamí-ikäluokasta Juvenil-ikäluokkaan, ja teki pelaamissaan virallisissa otteluissa yli 800 maalia. Kaudella 2006–2007 Bojan pelasi seuran B-joukkueessa Espanjan kolmanneksi korkeimmalla sarjatasolla Segunda División B:ssä. Ensiesiintymisensä Barcelonan edustusjoukkueessa Bojan teki 16-vuotiaana 25. huhtikuuta 2007 ystävyysottelussa egyptiläistä Al-Ahlyä vastaan ja onnistui heti maalinteossa.


title: Bojan Krkić

text: Kaudesta 2007–2008 lähtien Bojan kuului Barcelonan edustusjoukkueen kokoonpanoon. Pääsarjadebyyttinsä hän teki 16. syyskuuta 2007 Osasunaa vastaan ja kolme päivää myöhemmin hän debytoi myös Mestarien liigassa Lyonia vastaan. 23. lokakuuta 2007 hänestä tuli 17 vuoden, yhden kuukauden ja 22 päivän iässä nuorin Barcelonan maalintekijä Espanjan pääsarjassa, kun hän onnistui maalinteossa Villarrealia vastaan. Ensimmäisellä kaudellaan Bojan pelasi 31 Espanjan pääsarjan ottelussa, joista 14:ssä hän oli avauskokoonpanossa, ja teki tulokkaalle erinomaisesti 10 maalia.


title: Bojan Krkić

text: Barcelonalla oli kesällä 2013 takaisinosto-oikeus Bojanista. Joukkue käytti option, mutta lainasi Bojanin Ajaxiin.


title: Bojan Krkić

text:
Heinäkuussa 2011 Bojan siirtyi italialaiseen AS Romaan noin 12 miljoonan euron siirtosummalla. Bojan sanoi, että lähtöön oli monta syytä,
joihin kuului muun muassa hänen rajoitettu peliaikansa, Alexis Sánchezin saapuminen Barcelonaan, ja Bojanin entisen valmentajan Luis Enriquen
siirto Romaan. Bojan otti numerokseen Romassa 14. Barcelonalla on takaisin-osto-oikeus kesällä 2013 13 miljoonalla eurolla. Mikäli Barcelona käyttää takaisin-osto-optionsa on Romalla edelleen mahdollisuus pitää pelaaja, tällöin siirtosumma nousee 40 miljoonaan euroon. Bojan pelasi vain yhden kauden Romassa, jonka jälkeen hänet lainattiin AC Milanille. Kauden 2013 loputtua Barcelona käytti mahdollisuuden ostaa Bojanin takaisin seuraan 13 miljoonalla eurolla.


title: Bojan Krkić

text: Heinäkuussa 2013 Bojanin ilmoitettiin siirtyvän lainalle Hollannin pääsarjassa pelaavaan Ajaxiin kaudeksi 2013–2014. Ajaxissa hän pääsee pelaamaan ex-Barça-pelaajan Frank de Boerin alaisuuteen .


title: Bojan Krkić

text: Toukokuussa 2006 Bojan pelasi Espanjan joukkueessa alle 17-vuotiaiden Euroopan-mestaruuskilpailuissa Luxemburgissa ja sijoittui viidellä maalillaan turnauksen maalipörssin jaetulle kärkisijalle. Helmi- ja maaliskuun vaihteessa 2007 hän pelasi Meridian Cupissa eurooppalaisista alle 18-vuotiaista pelaajista kootussa joukkueessa, joka voitti afrikkalaiset ikätoverinsa yhteismaalein 10–1.


title: Bojan Krkić

text: Toukokuussa 2007 Bojan kuului jälleen Espanjan kokoonpanoon alle 17-vuotiaiden Euroopan-mestaruuskilpailuissa, ja teki voittomaalin turnauksen loppuottelussa Englantia vastaan. Elo–syyskuussa 2007 pelatuissa alle 17-vuotiaiden maailmanmestaruuskilpailuissa Bojan teki viidessä pelaamassaan ottelussa viisi maalia. Viimeisin maaleista syntyi välierässä Ghanaa vastaan, kun 1–1-tasatilanteessa olleen ottelun jatkoaikaa oli pelattu 26 minuuttia, ja vei Espanjan turnauksen loppuotteluun. Aivan ottelun viime hetkillä Bojanin saaman toisen keltaisen kortin ja sitä seuranneen ulosajon vuoksi hän joutui kuitenkin seuraamaan katsomosta, kun Espanja hävisi loppuottelussa Nigerialle.


title: Bojan Krkić

text: Espanjan A-maajoukkueen päävalmentaja Luis Aragonés valitsi Bojanin kokoonpanoonsa 6. helmikuuta 2008 Ranskaa vastaan pelattuun harjoitusotteluun, josta hän jäi kuitenkin sivuun sairastumisen vuoksi. Kentälle päästessään hän olisi rikkonut Ángel Zubietan yli 70 vuotta säilyneen ennätyksen (17 vuotta, yhdeksän kuukautta ja yhdeksän päivää) nuorimpana Espanjan maajoukkueessa esiintyneenä pelaajana. Aragonés oli aikeissa valita Bojanin myös kesän 2008 EM-kilpailuihin, mutta keskusteluaan pelaajan sekä hänen perheensä ja seuransa kanssa hän päätti vielä säästää nuorukaista aikuisten arvoturnauksen mukanaan tuomilta paineilta. Ensiesiintymisensä Bojan teki lopulta uuden valmentajan Vicente del Bosquen alaisuudessa MM-karsintaottelussa Armeniaa vastaan 10. syyskuuta 2008, 13 päivää 18-vuotissyntymäpäivänsä jälkeen.


title: Pasi Hiekkanen

text: Pasi Hiekkanen (s. 3. lokakuuta 1977 Tornio) on suomalainen jääpallomaalivahti ja jalkapallomaalivahti. Suomen jääpallomaajoukkueessa Hiekkanen on pelannut yli 70 A-maaottelua. Hän oli muun muassa voittamassa Suomen ainoaa maailmanmestaruutta Ruotsissa vuonna 2004. Jalkapallossa hän on edustanut Pohjois-Ruotsin ja Pohjois-Suomen joukkuieta.


title: Pasi Hiekkanen

text: Hiekkasen tämän hetken joukkue on Allsvenskanssa pelaava haaparantalainen HT Bandy. Jääpallouransa Hiekkanen aloitti LRK:n junioreissa. Ensimmäiset aikuisten ottelut hän pelasi Tornion Pallov-Veikoissa, jossa hän saavutti Suomen Bandyliigan mestaruuden kaudella 2000 ja kaksi hopeaa kausilla 1999 ja 2001. Sen jälkeen hän siirtyi Ruotsin pääsarjaan Brobergs IF:n riveihin. Brobergissa pelatut kuusi kautta olivatkin huippukausia Hiekkaselle. Syksyllä 2007 hän siirtyi pohjoiseen Kalix Bandyn riveihin, jossa hän pelasi kolme seuraavaa kautta. Syksystä 2010 alkaen hän siirtyi pelaamaan Elitserieniin nousseeseen HaparandaTornio Bandyn riveihin. HT Bandyn kausia kertyi tässä vaiheessa kolme. Syksyllä 2013 Hiekkanen teki hieman yllättävän siirron, kun hän siirtyi Elitserienin huippuseuran Sandvikenin maaliin. Kausi Sandvikenissä oli menestyksellinen, mutta juuri loppuottelun kynnyksellä hän loukkaantui., Vaikka hän ei ollut maalissa hän sai ensimmäisen Ruotsin mestaruutensa keväällä 2014. Hiekkanen palasi kuitenkin takaisin pohjoiseen ja siirtyi Allsvenskanissa pelaavan takaisin HaparandaTornio Bandyn riveihin.


title: Pasi Hiekkanen

text: Jalkapallo on ollut Hiekkaselle kakkoslaji. Uransa alussa hän pelasi kotikaupungissaan Torniossa TP-47:n riveissä. Siirryttyään Söderhamnin Brobergiin pelaamaan jääpalloa jalkapallo jäi syrjään. Mutta palattuaan pohjoiseen kesällä 2007 jalkapallo aktivoitui. Kaudella 2007 hän edusti muutaman ottelun Suomen Ykkösessä pelannutta OPS-jp:tä., Myöhemmin 2010-luvulla hän edusti ruotsalaisia jalkapalloseuroja ASSI IF:ää ja IFK Luleåta.


title: Pasi Hiekkanen

text: Maajoukkueessa


title: Pasi Hiekkanen

text: Seurajoukkueissa


title: Otto Addo

text: Otto Addo (s. 9. kesäkuuta 1975 Hampuri, Länsi-Saksa) on ghanalais-saksalainen jalkapalloilija. 188 senttimetriä pitkän Addon pelipaikka oli keskikentällä.


title: Otto Addo

text: Addo edusti uransa aikana Bramfelderiä (1992–1993), VfL 93 Hamburgia (1993–1996), Hannoveria (1996–1999), Borussia Dortmundia (1999–2005), Mainzia (2005–2007) ja Hamburger Sport-Vereinia (2007–2008).


title: Otto Addo

text: Ghanan maajoukkueessa vuonna 1999 debytoinut Addo on pelannut 15 A-maaottelua ja tehnyt niissä yhden maalin. Hän oli mukana maajoukkueessa MM-kisoissa 2006 ja pelasi kahdessa alkulohko-ottelussa.


title: Hahnenkamm

text: Hahnenkamm on 1 712 metriä merenpinnan tasosta kohoava vuori Itävallassa Kitzbühelin yläpuolella Kitzbühelin alpeilla.


title: Hahnenkamm

text: Erityisesti Hahnenkamm tunnetaan perinteikkäiden Hahnenkammin alppihiihtokilpailujen suorituspaikkana. Kilpailuja on järjestetty vuodesta 1931 lähtien, ja ne ovat kuuluneet alppihiihdon maailmancupin ohjelmaan sen alusta saakka. Perjantaisin käydään supersuurpujottelu Streifalm-rinteessä, lauantaina syöksylasku Streif-rinteessä ja sunnuntaina pujottelu Ganslernhang-rinteessä.


title: Daniel Bergman

text: Daniel Sebastian Bergman (s. 7. syyskuuta 1962) on ruotsalainen elokuvaohjaaja. Ennen ohjaajanuraansa hän toimi kuvaajana muun muassa Jan Troellin elokuvassa "Il Capitano".


title: Daniel Bergman

text: Bergman käänsi elämänsä uuteen suuntaan 2002, jolloin hän lähti opiskelemaan sairaanhoitajaksi. Valmistuttuaan hän on toiminut sairaankuljetuksessa.


title: Daniel Bergman

text: Bergman on Ingmar Bergmanin ja Käbi Laretein poika.


title: Anatole Abragam

text: Anatole Abragam (15. joulukuuta 1914 – 8. kesäkuuta 2011) oli ranskalainen fyysikko. Hän oli Royal Societyn ja 25. kesäkuuta 1973 alkaen Ranskan tiedeakatemian jäsen.


title: Anatole Abragam

text: Abragamin perhe oli venäläinen, mutta muutti vuonna 1925 Ranskaan. Hän opiskeli Pariisin yliopistossa vuosina 1933–1936 ja oli toisen maailmansodan veteraani. Sodan jälkeen hän jatkoi opintojaan École Supérieure d’Electricitéssa ja suoritti filosofian tohtorin tutkinnon Oxfordin yliopistossa 1950.


title: Anatole Abragam

text: Abragam nimitettiin vuonna 1976 Oxfordin Merton Collegen ja Jesus Collegen kunniajäseneksi. Hän työskenteli vuosina 1960–1985 Collège de Francen professorina ja sai vuonna 1982 Lorentz-mitalin. Hän julkaisi mm. omaelämäkerran ja teki merkittävää työtä ydinmagneettisen resonanssin alalla.


title: Postilla

text: Postilla on tarkoittanut alun perin Raamatun evankeliumiperikooppeja, mutta myös epistolatekstejä seuraavaa selittävää saarnanomaista tekstiä. Postilla sisältää koko kirkkovuoden saarnat. Sana on lyhentynyt latinankielistä ilmauksesta "Post illa verba textus" "näiden tekstisanojen jälkeen". Saarnakokoelman merkityksessä postilla-sanaa on käytetty 1200-luvulta alkaen. Monet papit ja muut uskonnolliset persoonat ovat laatineet postilloita, joita toiset papit ovat käyttäneet apuna saarnojensa valmistelussa. Maallikkoiden käytössä postilla on hartauskirja. Postillat ovat kuuluneet erityisesti luterilaiseen perinteeseen.


title: Postilla

text: Vanhimman suomenkielisen postillan on tehnyt Eerik Sorolainen. Suomessa paljon käytettyjen postillojen tekijöitä ovat muun muassa Martti Luther, Johan Arndt, Christian Scriver, Peter Olivarius Bugge, Anders Nohrborg, Antti Björkqvist, Juhana Wegelius nuorempi, Johan Fredrik Bergh, Lars Levi Laestadius, Aatu Laitinen ja Wilhelmi Malmivaara.


title: Postilla

text: A. W. Ingman joka käänsi suomeksi Martti Lutherin postillan oli omien sanojensa mukaan itse varsin kokematon suomen kielen kirjoittamisessa ja käytti sen kääntämisessä 20 vuotta kolmen toverinsa kanssa. Ingman myös turvautui Awellanin apuun, joka oli sen ajan etevimpiä tutkijoita suomen kielen lauseopissa. Ongelmana koettiin myös ruotsin kielen lainasanat. Lutherin postilla pitää sisällään 110 evankeliumia..


title: Postilla

text: Postillan kysyntä oli aikoinaan valtaisaa ja esimerkiksi vuonna 1875 Lutherin postillaa myytiin 2806 kappaletta.


title: Postilla

text: Ote A.W.Ingmanin esipuheesta teoksessa postilla; "Ohjatkoon Jumala raamatullisen sanan kuuliaisuuteen syvästi nöyrtynyt ja alentunut Lutherus meidän kansaamme yhtä suuresti ja vilpittömästi raamattua rakastamaan kuin hän tämä ylevä opettajamme itse sitä on rakastanut. Eläköön Suomen kansamme aina Jumalan ilmoituksen puhtaudesta, taivaallisesta ilmasta ja oppikoon juuri Lutherukselta kammomaan teeskenneltyä kaava hengellisyyttä ja oman ihmisluonnon jumalallisuutta. Helsingissä, toukokuun 8. päivänä 1875. A.W. Ingman."


title: Cross totals -indeksi

text: Cross totals -indeksi mittaa ilmakehän epävakaisuutta ja ukkosen esiintymisen mahdollisuutta.


title: Douglas DC-1

text: Douglas DC-1 oli Douglas Aircraft Companyn valmistama kaksimoottorinen matkustajalentokone. Kone oli metallirakenteinen, alatasoinen ja varustettu sisäänvedettävillä laskutelineillä. Koneesta valmistui vain prototyyppi, jonka pohjalta kehitettiin menestyneet DC-2 ja DC-3 -koneet.


title: Douglas DC-1

text: DC-1:n kehityksen voidaan katsoa alkaneen 1931 tapahtuneesta TWA-lentoyhtiön kahdeksan ihmishenkeä vaatineesta onnettomuudesta, jossa Fokker Trimotor -tyyppinen kone hajosi ilmassa sen puisen siipisalon petettyä.


title: Douglas DC-1

text: Onnettomuuden seurauksena Yhdysvaltojen ilmailuhallinto määräsi, ettei tulevissa koneissa tule olla puusta valmistettuja siipiä tai kantavia rakenteita. Kilpaileva Boeing-yhtiö kehitti uusien vaatimusten mukaisen modernin Boeing 247 -koneen, mutta rajallisen tuotantokapasiteetin takia kykeni valmistamaan koneita vain pääasiakkaalleen, United Airlines -lentoyhtiölle. TWA järjesti tarjouskilpailun vastaavasta koneesta.


title: Douglas DC-1

text: Douglas ei aluksi ollut halukas vastaamaan, epäillen ettei koneelle löytyisi riittävästi markkinoita kattamaan kehityskulut. Hän hahmotteli kuitenkin 2-moottorisen, alatasoisen ja metallirakenteisen koneen, joka kykeni TWA:n vaatimusten mukaisesti lentämään ja laskeutumaan turvallisesti myös yhdellä moottorilla.


title: Douglas DC-1

text: Koneesta valmistettiin yksi prototyyppi, joka suoritti ensilentonsa 1. heinäkuuta 1933. Kone osoittautui koelennoilla suorituskyvyltään ja lento-ominaisuuksiltaan ylivertaiseksi aikalaisiinsa Fokker Trimotoriin ja Ford Trimotoriin nähden. Se asetti myös uuden nopeusennätyksen lentäessään Yhdysvaltojen halki 13 tunnissa ja viidessä minuutissa.


title: Douglas DC-1

text: TWA:n toivomusten mukaisesta kone varustettiin tehokkaammilla moottoreilla ja muutettiin 14-paikkaiseksi. Tätä Douglas DC-2:ksi nimettyä tuotantomallia yhtiö tilasi 20 kappaletta.


title: Douglas DC-1

text: Alkuperäinen DC-1 myytiin Englantiin vuonna 1938, jossa se lensi yksityisomistuksessa joitakin kuukausia. Tämän jälkeen kone päätyi Ranskan kautta Espanjaan Líneas Aéreas Postales Españolas -lentoyhtiölle ja edelleen Iberialle. Kone tuhoutui lento-onnettomuudessa joulukuussa 1940.


title: Rotterdamin maraton

text: Rotterdamin maraton on vuosittainen Rotterdamissa, Alankomaissa järjestettävä maratonjuoksun tapahtuma. Ensimmäisen kerran se järjestettiin vuonna 1981.


title: Rotterdamin maraton

text: Rotterdamin maraton järjestetään vuosittain huhtikuussa, ja se lukeutuu maailman korkeatasoisimpien maratonkilpailujen joukkoon. Juoksureitti on hyvin tasainen ja sääolosuhteet tavallisesti suosiolliset, minkä johdosta maratonilla on nähty usein kovatasoisia aikoja. Maratonin reittiennätys on kenialaisen Duncan Kibetin vuonna 2009 juoksema 2.04.27. Samana vuonna kenialainen James Kwambai juoksi samalla ajalla toiseksi.


title: Rotterdamin maraton

text: Kilpailun lähtö ja maali sijaitsevat ydinkeskustassa Coolsingelissä.


title: Lost Highway (elokuva)

text: Lost Highway on David Lynchin ohjaama elokuva vuodelta 1997. Se on film noir -tyyliä muistuttava rikoselokuva, joka sisältää surrealistisia aineksia. Lynch laati elokuvan käsikirjoituksen yhdessä Barry Giffordin kanssa, ja musiikin sävelsi Angelo Badalamenti. Elokuvassa esiintyy Rammsteinin musiikkia. Elokuva muistuttaa vuonna 2001 valmistunutta David Lynchin ohjaamaa "Mulholland Drive" elokuvaa käsikirjoituksen ja roolihahmojen tyylin perusteella, olematta kuitenkaan häiritsevästi samanlainen.


title: Douglas DC-5

text: Douglas DC-5 ("Douglas Commercial 5") on Douglas Aircraft Companyn 20. helmikuuta vuonna 1939 ensilentonsa lentänyt lentokonemalli. Kaksimoottorisessa ylätasokoneessa oli paikat 16 matkustajalle, ja se oli tarkoitettu DC-3 ja DC-4 -malleja lyhyemmille matkoille.


title: Douglas DC-5

text: Konetta valmistettiin vain 12 kappaletta, näistäkin yli puolet sotilasversioita. Ilmavoimille kone oli C-110, merivoimien ja merijalkaväen luetteloissa R3D.


title: Rotterdamin metro

text: Rotterdamin metro () on Alankomaiden toiseksi väkirikkaimman kaupungin Rotterdamin metrojärjestelmä. Ensimmäinen linja, jotka kutsuttiin Pohjois-Etelälinjaksi, avattiin 8. helmikuuta 1968. Linja kulki Centraal Stationilta Zuidpleinille alittaen Niuwe Maas -joen tunnelissa. Tämä oli Alankomaiden ensimmäinen metrolinja. Samaan aikaan se oli myös yksi maailman lyhimmistä metrolinjoista pituuden ollessa vain 5,9 kilometriä.


title: Rotterdamin metro

text: Vuonna 1982 avattiin toinen linja nimeltään Itä-Länsi-linja, joka kulki Capelsebrugista Coolhaveniin. 1990-luvun lopulla linjat nimettiin kahden historiallisesti merkittävän rotterdamilaisen henkilön mukaan, Erasmus-linja (Pohjois-Etelä) Erasmus Rotterdamilaisen mukaan ja Caland-linja (Itä-Länsi) Pieter Calandin mukaan. Näistä nimistä luovuttiin kuitenkin joulukuussa 2009, jolloin otettiin käyttöön linjojen kirjaimet sekä värit. Tällä haluttiin selkeyttää alkuperäisestä huomattavasti laajentuneen metroverkon linjoja, varsinkin entisen Itä-Länsi-linjan osalta.


title: Rotterdamin metro

text: Rotterdamin metron tekee poikkeukselliseksi sen kulku pikaraitiotien kaltaisesti muun liikenteen seassa osassa rataverkkoa. Pääsääntöisesti metrojunat käyttävät radan vieressä kulkevaa virtakiskoa, mutta Capelsebrugin aseman jälkeen linjojen A (Binnehof) ja B (Nesselande) metrojunien yläpuolella nostetaan virroittimet, jonka jälkeen virta saadaan metrojuniin niiden yläpuolisesta ajojohtimesta. Tämän jälkeen metrojunat (sarja 5200 ja 5400) kulkevat maan tasalla pikaraitiotien tapaisesti ohittaen useita vartioituja tasoristeyksiä. Tällä rataosuudella kulkevat metrojunat on varustettu myös suuntavilkuilla, aivan kuten muut maantieajoneuvot.


title: Rotterdamin metro

text: Huomioitavaa on myös, että linjan B metrojunat laskevat virroittimen alas De Tochenin aseman jälkeen ja jatkavat matkaansa Nesselandiin käyttämällä radan vieressä kulkevaa virtakiskoa. Lisäksi linja E, joka kulkee Slingestä Rotterdamin päärautatieaseman kautta Haagiin, käyttää junan yläpuolista ajojohdinta. Junan yläpuolinen virroitin otetaan käyttöön metrojunan poistuessa tunnelista Blijdorpin ja Melanchtonwegin asemien välillä.


title: Belayneh Densamo

text: Belayneh Densamo (s. 28. kesäkuuta 1965 Diramo Afarrara) on etiopialainen kestävyysjuoksija, jonka suurimmat saavutukset ovat tulleet maratonjuoksuissa.


title: Belayneh Densamo

text: Densamo juoksi vuoden 1988 Rotterdamin maratonilla uuden maailmanennätyksen 2.06.50. Tulos kesti lajin maailmanennätyksenä kolmanneksi pisimpään kautta aikojen; sen rikkoi Ronaldo da Costa vuonna 1998.


title: Sammy Korir

text: Sammy Korir (s. 12. joulukuuta 1971) on kenialainen kestävyysjuoksija, joka keskittyi urallaan pääasiassa maratonjuoksuun.


title: Sammy Korir

text: Korir on historian toinen henkilö, joka on juossut maratonin alle kahden tunnin ja viiden minuutin. Tämä tapahtui hänen sijoituttuaan toiseksi vuonna 2003 Berliinin maratonilla, sekunnin voittajalle ja uuden maailmanennätyksen juosseelle Paul Tergatille hävinneenä ajalla 2.04.56. Kyseisessä kilpailussa hänen oli alun perin tarkoitus toimia jäniksenä, mutta hän tunsi olonsa vahvaksi juoksun edetessä ja päätti taistella kilpailun voitosta.


title: Sammy Korir

text: Samana vuonna Korir kävi Evans Rutton kanssa tiukan kamppailun Lontoon maratonin voitosta. Kilpailun loppupuolella molemmat liukastuivat kostealla asvaltilla ja nousivat ylös, mutta myös tällä kertaa Korir jäi kakkoseksi. Vuonna 2006 hän voitti Rotterdamin maratonin ajalla 2.06.38, mikä oli kauden maailmantilaston kakkosaika. Lisäksi hän on voittanut muun muassa Amsterdamin maratonin kahdesti.


title: Sammy Korir

text: Tammikuussa 2008 Korirista tuli historian ensimmäinen henkilö, joka on alittanut 2.09 maratonilla kymmenen kertaa.


title: Sammy Korir

text: Korir on 175 senttimetriä pitkä ja painaa 60 kilogrammaa.


title: World Marathon Majors

text: World Marathon Majors on vuonna 2006 käynnistynyt maratonjuoksukilpailujen sarja.


title: World Marathon Majors

text: Sarjaan kuuluu kuusi maailman suurimpiin lukeutuvaa maratonkilpailua: Tokion, Bostonin, Lontoon, Berliinin, Chicagon ja New Yorkin maratonit. Lisäksi vuosina, jolloin käydään yleisurheilun MM-kisat tai kesäolympialaiset, kuuluvat näiden maratonkilpailut myös mukaan sarjaan. Yksi sarjan kausi koostuu maratonkilpailuista vuoden ajalta ja alkaa ja päättyy aina samaan maratoniin, ei kuitenkaan arvokilpailumaratoniin. Sarjan yhdestoista kausi alkoi huhtikuussa 2017 Lontoosta ja päättyi samaan kilpailuun huhtikuussa 2018. Ensimmäinen kausi käytiin vuosina 2006–2007. Alun perin sarjan kilpailukausi oli kahden vuoden pituinen ja ensimmäiset voittajat palkittiin marraskuussa 2007 ja sen jälkeen vuosittain. Vuonna 2015 kilpailukausi muuttui vuoden pituiseksi.


title: World Marathon Majors

text: Kilpailuissa jaetaan viidelle parhaiten sijoittuneelle juoksijalle pisteitä seuraavasti: voittaja saa 25 pistettä, toiseksi sijoittunut 16, kolmas yhdeksän, neljäs neljä ja viides yhden pisteen. Sarjaan lasketaan mukaan juoksijan kaksi parasta sijoitusta. Tasatilanteessa ratkaisee keskinäiset sijoitukset ja tarvittaessa kilpailujärjestäjien äänestys. Sekä miesten että naisten sarjan voittajat saavat palkinnoksi puoli miljoonaa Yhdysvaltain dollaria.


title: World Marathon Majors

text: Sarjan neljännen (2009–2010) ja viidennen kauden (2010–2011) naisten kilpailun alkuperäinen voittaja Lilija Šobuhova jäi kiinni dopingin käytöstä ja menetti voittonsa vuonna 2015. Kahdeksannen kauden (2013–2014) naisten kilpailun voittaja varmistui vuonna 2016 kun alun perin eniten pisteitä keränneen Rita Jeptoon dopingkäry ja siitä johtuneet hylkäykset varmistuivat.


title: Chaconne

text: Chaconne (myös ciaccona) on sävellys, joka sisältää yleensä muunnelmia lyhyestä, toistetusta sointukulusta, sekä kolmijakoinen tanssi.


title: Chaconne

text: Chaconne ilmaantui Espanjaan 1600-luvun alussa ja levisi ympäri Eurooppaa. Monien aikalaisten, muun muassa Miguel de Cervantesin, Francisco Gómez de Quevedon ja Lope de Vegan mukaan tanssi on latinalaisamerikkalaista alkuperää. Levitessään ympäri Eurooppaa chaconne muuttui muuntelua sisältäväksi musiikin muodoksi, jossa basso continuo -kuviot toistuivat yhä uudelleen ylempien äänien vastatessa muuntelusta.


title: Chaconne

text: Eri puolilla Eurooppaa chaconnesta kehittyi monia eri tyylejä. Italiassa chaconne sisälsi usein tasaisen basso continuon, mutta myös muuttuvia bassokuvioita käytettiin. Ranskassa chaconnesta kehittyi arvokkaampi ja hitaampi ja tässä muodossa se levisi Englantiin ja Saksaan. Saksassa italialainen ja ranskalainen tyyli lähenivät toisiaan.


title: Chaconne

text: Yksi tunnetuimmista – ellei tunnetuin – esimerkki chaconnesta on Johann Sebastian Bachin Partitan d-molli sooloviululle viimeinen osa. Tämä 12–14 minuutin kestoinen teos koostuu 64 muunnelmasta, jotka pohjautuvat samaan neljän tahdin sointukulkuun. Muunnelmat seuraavat chaconnelle tyypilliseen tapaan toisiaan ilman taukoja. Bachin chaconne on keskeinen osa sooloviulun repertuaaria ja se on myös sovitettu monille eri soittimille, kuten pianolle (Ferruccio Busoni, Johannes Brahms), klassiselle kitaralle (muun muassa Andrés Segovia), uruille, orkesterille ja fagotille (Arthur Weisberg).


title: Chaconne

text: Barokin jälkeen chaconnen suosio hiipui, joskin Ludwig van Beethovenin "32 muunnelmaa c-molli" on chaconne. Myöhemmät säveltäjät, kuten Johannes Brahms ("Neljäs sinfonia", viimeinen osa), elvyttivät chaconne-muodon. Nykyaikana chaconneja ovat säveltäneet muun muassa John Adams, Philip Glass, Gustav Holst ja Benjamin Britten.


title: Chaconne

text: Tyypillinen chaconne on duurisävellajissa ja tahtilaji on kolmijakoinen. Se alkaa yleensä tahdin toisella iskulla. Teema on tyypillisesti neljän tahdin mittainen. Nykyajan chaconne on vapaamuotoisempi eikä tahtilajin tarvitse olla kolmijakoinen.


title: Douglas DC-7

text: Douglas DC-7 on viimeisiä mäntämoottorein varustettuja suuria liikennekoneita. Se laskettiin markkinoille vain muutamia vuosia ennen Douglas DC-8 ja Boeing 707-koneita. Nelisenkymmentä kaiken kaikkiaan 338 koneesta on edelleen käytössä.


title: Douglas DC-7

text: Konetyyppiä suunniteltiin alun perin USAAF:n käyttöön nimellä C-74 Globemaster. Toinen maailmansota ehti kuitenkin päättyä, ja C-74-koneita valmistui vain 14 kappaletta. Niiden merkittävin käyttöaika oli Berliinin ilmasilta.


title: Douglas DC-7

text: Douglas jatkoi rungon kehittämistä siviililiikenteeseen sopivaksi, ja DC-7 teki ensilennon 1953. DC-7 oli Douglasin koneista ensimmäinen, joka kykeni lentämään välilaskutta Lontoosta New Yorkiin tai vaihtoehtoisesti Yhdysvaltain rannikolta toiselle. Kilpailevan Boeingin mallistossa vastaava kone oli Boeing 377.


title: Douglas DC-7

text: Suomen ilma-alusrekisterissä ei ole ollut yhtään DC-7 -konetta.


title: Ronaldo da Costa

text: Ronaldo da Costa (s. 7. kesäkuuta 1970 Descoberto) on brasilialainen maratonjuoksija, lajin entinen maailmanennätysmies.


title: Ronaldo da Costa

text: Da Costa sijoittui kolmanneksi Puolimaratonin maailmanmestaruuskilpailuissa vuonna 1994.


title: Ronaldo da Costa

text: Vuodenvaihteessa 1994–1995 da Costa voitti São Paulon uudenvuodenyönjuoksun. Hänen voittonsa oli ensimmäinen brasilialaisen juoksijan kotivoitto kymmeneen vuoteen. Da Costan voittoaika 15 kilometrin kilpailussa oli 44.11 ja hän voitti kilpailun kolmella sekunnilla.


title: Ronaldo da Costa

text: Vuoden 1998 Berliinin maratonilla hän juoksi uuden maailmanennätyksen 2.06.05 rikkoen Belayneh Densamon kymmenen vuotta vanhan ennätyksen 45 sekunnilla. Da Costan puolimatkan väliaika oli 1.04.42 ja jälkimmäiseen puoliskoon hän käytti aikaa 1.01.23.


title: Reggie Miller

text: Reginald Wayne ”Reggie” Miller (s. 24. elokuuta 1965 Riverside, Kalifornia) on yhdysvaltalainen aktiiviuransa lopettanut NBA-koripalloilija. Miller pelasi koko 18-vuotisen uransa Indiana Pacersissa. Hänet tunnettiin erityisesti kolmen pisteen heitoistaan, ja hän onkin toiseksi eniten kolmosia NBA:ssa heittänyt pelaaja (2560).


title: Reggie Miller

text: Maajoukkueessa Miller voitti olympiakultaa Atlantassa 1996 sekä maailmanmestaruuden Kanadassa pelatuissa vuoden 1994 MM-kisoissa. Jälkimmäisissä hänet valittiin kisojen tähtiviisikkoon.


title: Reggie Miller

text: Miller valittiin vuonna 2012 Basketball Hall of Famen jäseneksi. Hänen isosiskonsa Cheryl Miller valittiin Basketball Hall of Fameen vuonna 1995 ja voitti olympiakultaa Los Angelesissa 1984.


title: Harri Huhtala

text: Harri Hilmer Huhtala (s. 13. elokuuta 1952 Paattinen) on suomalainen moukarinheittäjä. Urheilu-uran päätyttyä hän on toiminut nuorten moukarinheittäjien valmentajana. Hän on ammatiltaan poliisi.


title: Harri Huhtala

text: Huhtala edusti moukarinheittäjänä Suomea kolmissa olympiakisoissa, kaksissa MM-kisoissa ja kolmissa EM-kisoissa. Hänen paras arvokisasijoituksensa oli viides Ateenan EM-kisoissa 1982.


title: Harri Huhtala

text: Kotimaassa Harri Huhtala edusti Tampereen Pyrintöä. Hän voitti yhdeksän Suomen-mestaruutta, mikä oli moukarinheittäjien ennätys vuoteen 2007, jolloin Olli-Pekka Karjalainen voitti kymmenennen mestaruutensa. Huhtala sai Kalevan kisoissa 17 mitalia. 1980-luvulla Suomen-mestaruuksia Huhtalan lisäksi voitti ainoastaan Juha Tiainen (kolme).


title: Harri Huhtala

text: Vuoden 1980 Kalevan kisoissa Huhtala heitti Suomen ennätyksen 75,28 metriä. Hän paransi tulosta vielä samana vuonna Kotkassa 75,94 metriin. Uransa pisimmän heiton Huhtala heitti 78,74 metriä Turussa kesäkuussa 1984. Hän päätti aktiiviuransa vuoden 1989 jälkeen, mutta voitti vielä 1990-luvulla muun muassa viisi poliisien Suomen-mestaruutta.


title: Harri Huhtala

text: Huhtala paransi tulostaan 17 vuotta peräkkäin 1968–1984. Kalevan kisoihin Huhtala osallistui 21 kertaa.


title: Villaviciosa de Odón

text: Villaviciosa de Odón on kunta Madridin itsehallintoalueella Espanjassa. Se sijaitsee metropolialueella noin 20 kilometriä lounaaseen itsehallintoalueen ja maan pääkaupungista Madridista. Kunnan pinta-ala on 68 neliökilometriä ja vuonna 2016 siellä oli 27 276 asukasta.


title: Villaviciosa de Odón

text: Villaviciosa de Odónin nähtävyyksiin kuuluu 1400-luvun lopussa rakennettu linna ("Castillo de Villaviciosa de Odón"), joka toimii nykyään ilmavoimien museona. Kunnan läpi virtaa Guadarramajoki.


title: Villaviciosa de Odón

text: Kunnan alueella on kuvattu useita suosittuja espanjalaisia televisiosarjoja, kuten "Al salir de clase", "El comisario" ja "Serranon perhe".


title: ItaloBrothers

text: ItaloBrothers(myös Italobrothers) on saksalainen dance-yhtye. Yhtyeeseen kuuluu kolme jäsentä: Zacharias Adrian (DJ ja tuottaja), Kristian Sandberg (sanoittaja ja säveltäjä) ja Matthias Metten (laulaja).


title: Bruno Metsu

text: Bruno Metsu (28. tammikuuta 1954 Coudekerque-Village, Dunkerque – 14. lokakuuta 2013 Coudekerque-Village, Dunkerque) oli ranskalainen jalkapallovalmentaja ja keskikenttäpelaaja.


title: Bruno Metsu

text: Metsu kääntyi islaminuskoon vuonna 2002. Sen seurauksena hän otti käyttöön musliminimen Abdul Karim.


title: Bruno Metsu

text: Metsu pelasi urallaan Ranskassa ja Belgiassa. 17 vuotta kestäneellä ammattilaisurallaan Metsu pelasi 250 ottelua Ranskan pääsarjassa ja 152 ottelua toiseksi korkeimmalla sarjatasolla.


title: Bruno Metsu

text: Valmennusuransa Metsu aloitti AS Beauvaisen organisaatiossa 1985 ja nousi päävalmentajaksi lopetettuaan pelaajauransa 1987. Metsu valmensi ranskalaisseuroja toukokuuhun 1999 saakka, jolloin hän jätti ASOA Valencen päävalmentajan tehtävät. Tämän jälkeen hän toimi lyhyen aikaa Guinean maajoukkuevalmentajana, kunnes nousi marraskuussa 2000 Senegalin maajoukkueen päävalmentajaksi. Metsu johdatti Senegalin maan historian ensimmäisiin MM-kisoihin Japaniin ja Etelä-Koreaan 2002. Senegal eteni aina puolivälieriin saakka, joissa se hävisi Turkille.


title: Bruno Metsu

text: Jätettyään Senegalin maajoukkueen MM-kisojen päätteeksi, Metsu siirtyi Arabiemiraatteihin ja Al Ayn Clubin päävalmentajaksi. Metsu valmensi Al Aynin kahteen Arabiemiraattien mestaruuteen sekä Aasian mestarienliigan voittoon. Hän siirtyi 2004 qatarilaisen Al Gharrafa Dohan päävalmentajaksi. Tuplamestaruuteen päättyneen kauden jälkeen Metsu jatkoi uraansa Saudi-Arabiassa Al Ittihad Jeddan joukkueessa. Kesäkuusta 2006 lähtien hän valmensi Arabiemiirikuntien maajoukkuetta. Metsu johdatti Arabiemiraatit Coupe de Golfen voittoon tammikuussa 2007.


title: Bruno Metsu

text: Syyskuussa 2008 Metsu siirtyi Qatarin maajoukkuevalmentajaksi. Hänen johdollaan Qatar ei selvinnyt MM-kisoihin 2010, mutta hän sai silti jatkaa tehtävässään. Metsu luotsasi Qatarin Gulf Cupin välieriin 2009, mutta seuraavana vuonna tie katkesi jo lohkovaiheeseen. Metsun viimeiseksi turnaukseksi Qatarin valmentajana jäi maassa pelatut Aasian mestaruuskisat tammikuussa 2011. Qatarin tie katkesi puolivälierätappioon Japanille ja kisojen jälkeen Metsu sai potkut.


title: Bruno Metsu

text: Maaliskuussa 2011 Metsusta tuli Qatar Stars Leaguessa pelaavan Al-Gharrafan uusi päävalmentaja. Metsu sai potkut tehtävästään vuoden urakoinnin jälkeen maaliskuussa 2012.


title: Bruno Metsu

text: Huhtikuussa 2012 Metsu oli ehdolla Senegalin maajoukkueen päävalmentajaksi, muttei lopulta tullut valituksi tehtävään.


title: Bruno Metsu

text: Heinäkuussa 2012 Metsu palasi valmennustehtäviin, kun dubailaisseura Al Wasl FC palkkasi hänet erotetun Diego Maradonan seuraajaksi. Metsu jätti seuran henkilökohtaisten syiden vuoksi jo lokakuussa 2012.


title: Bruno Metsu

text: Metsulla todettiin paksusuolen syöpä kesällä 2012, ja hän kuoli kotikaupungissaan 14. lokakuuta 2013.


title: Michelle Burgher

text: Michelle Burgher (s. 12. maaliskuuta 1977) on jamaikalainen 400 metrin juoksija.


title: Michelle Burgher

text: Burgher kilpaili Budapestin sisäratojen MM-kisoissa 2004, mutta karsiutui 400 metrin alkuerissä ajalla 54,18. Myöhemmin samana vuonna Ateenan olympialaisissa hän oli mukana Jamaikan joukkueessa, joka voitti olympiapronssia 4 × 400 metrin viestijuoksussa.


title: Michelle Burgher

text: MM-kilpailuissa hän sai 4 × 400 metrin viestijuoksussa kultaa Edmontonissa 2001 ja pronssia Pariisissa 2003 vaikka juoksi molemmilla kerroilla vain alkuerässä.


title: Väinö Kokko

text: Väinö Wilhelm Kokko (27. syyskuuta 1880 Oulu – 5. joulukuuta 1943 Oulu) oli jääkäriliikkeen perustamiseen keskeisesti vaikuttanut suomalainen aktivisti, lehtimies, kansanedustaja ja pankinjohtaja.


title: Väinö Kokko

text: Maisteri Kokko oli Pohjois-Pohjalaisen Osakunnan kuraattori. Hän kuului vuoden 1914 filosofisen tiedekunnan promootiotoimikuntaan promootion gratistina. Promootiossa esitettiin ajatuksia Suomen itsenäistymisen mahdollisuuksista. Promootiotoimikunnan jäsenistä moni muukin oli sittemmin itsenäisyysliikettä johtaneen keskuskomitean jäsen.


title: Väinö Kokko

text: Oululainen Kokko valmistui ylioppilaaksi Oulun lyseosta vuonna 1901, filosofian kandidaatiksi 1911 ja promovoitiin filosofian maisteriksi 1914. Opintojensa ohessa hän toimi Uusmaalainen-lehden toimittajana ja taloudenhoitajana vuosina 1905–1907. Nuori Suomi -lehden päätoimittajaksi hänet valittiin 1907. Länsi-Uusimaa -lehden päätoimittajana Hangossa hän toimi vuosina 1916–1928.


title: Väinö Kokko

text: Kokko toimi 1914 puheenjohtajana Pohjalaisten osakuntatalossa järjestetyssä kokouksessa, jota pidetään jääkäriliikkeen alkuna. Hän edusti Ylioppilaiden keskuskomiteassa eli jääkäreiden ensimmäisessä värväysorganisaatiossa Pohjois-Pohjalaista osakuntaa. Väinö Kokko opetti Hangon suomalaisessa yhteiskoulussa luonnonhistoriaa ja maantietoa sekä toimi koulun johtajana vuosina 1915–1919 ja uudelleen vuosina 1925–1926.


title: Väinö Kokko

text: Vuonna 1931 Kokko palasi takaisin kotiseudulleen Ouluun tullessaan Säästöpankki Sammon toimitusjohtajaksi. Tätä tehtävää hän hoiti kuolemaansa asti kansanedustajuuden rinnalla. Kokko oli ensin Kokoomuksen kaupunginvaltuutettu Oulussa vuosina 1934–1936 ja sen jälkeen kansanedustaja vuosina 1936–1943.


title: Konvektiivinen inhibitio

text: Konvektiivinen inhibitio (, CIN tai CINH, joskus "negative buoyant energy" NBE) on ilman nousun estävää voimaa kuvaava luku. Konvektiota estävä kerros on inversio, joka on ylä- ja alapuolista ilmaa lämpimämpi. Konvektiivinen inhibitio eli konvektion esto CIN ilmaistaan energiana J/kg tai nopeuden neliönä m²/s². Negatiivinen ilmakehän noste CIN on CAPE:lle vastakkainen. Sbcinh on cin maan pinnalle, ja mlcinh niin sanotulle sekoittumiskerrokselle.


title: Gary Ridgway

text: Gary Leon Ridgway (s. 18. helmikuuta 1949) eli niin kutsuttu ”Green Riverin tappaja” on yhdysvaltalainen sarjamurhaaja ja nekrofiili, joka tappoi ainakin 49 naista Washingtonin osavaltiossa 1980-luvun alkuvuosina. Hänen osuuttaan rikoksiin tutkittiin jo 1980-luvulla, mutta pidätys tapahtui vasta 30. marraskuuta 2001. Hän tunnusti teot ja sai elinkautisen vankeusrangaistuksen.


title: Gary Ridgway

text: Erikoista Ridgwayn tapauksessa oli, että tuolloin vielä elossa ollut, kuolemantuomiotaan vangittuna odottanut sarjamurhaaja Ted Bundy avusti vapaaehtoisesti tutkijoita murhaajan kiinnisaamisessa. Hän laati murhaajasta psykologisen profiilin, jossa mainitsi muun muassa, että murhaaja palaa mielellään rikospaikalle. Myös Bundy itse palasi Ridgwayn tavoin murhasarjansa aikana usein jo mädäntyneiden ruumiiden luokse ja harjoitti nekrofiliaa.


title: Gary Ridgway

text: Ridgwayn nuorimmat uhrit olivat vain 15 vuoden ikäisiä, ja vanhin oli ehtinyt täyttää 38 vuotta.


title: Gary Ridgway

text: Ridgway syntyi Salt Lake Cityssä, Utahissa, Mary Rita Steinmanille ja Thomas Newtonille ja oli keskimmäinen kolmesta lapsesta. Hänet kasvatettiin McMicken Heightsissa, Washingtonin osavaltiossa. Ridgwayn äiti hallitsi taloa ja oli erityisen kontrolloiva keskimmäistä poikaansa kohtaan. Sukulaisten mukaan hän ei ollut koskaan tyytyväinen Garyyn ja huusi jatkuvasti aviomiehelleen. 14-vuotiaana Ridgway kasteli yhä vuoteensa ja hänen äitinsä joutui pesemään hänen sukuelimensä paljain käsin. Ridgway poti intensiivistä himoa ja häpeää äitiään kohtaan, mikä saattoi vaikuttaa hänen kehitykseensä.


title: Gary Ridgway

text: Lapsena Ridgwayn älykkyysosamäärä oli 82, mikä merkitsee alhaista älykkyyttä. Tämä näkyi hänen koulumenestyksessään ja peruskoulussa hän jäi kertaalleen luokalleen. Hänen luokkatoverinsa kuvailivat häntä hyväntahtoiseksi, mutta varsin unohdettavaksi persoonaksi. Garyn teinivuodet olivat ongelmallisia, ja hän oli vasta 16-vuotias houkutellessaan ensimmäisen uhrinsa metsään ja puukottaessaan tätä. 16-vuotias uhri selvisi hengissä. Uhrin ja Ridgwayn kertoman mukaan Ridgway oli kävellyt pois nauraen ja sanonut: ”Olen aina miettinyt, millaista olisi tappaa joku.”


title: Gary Ridgway

text: Ridgway on ollut kolmesti naimisissa, ja hänellä on yksi poika. Jo ennen sarjamurhaepäilyä hän oli ollut pidätettynä prostituutioon liittyvästä rikoksesta. Pidätyksen jälkeen perhe ja ystävät kuvailivat Ridgwayta ystävälliseksi mutta oudoksi. Hänellä oli pakkomielle prostituoituihin ja hänen suhteensa naisiin oli toimimaton; hänen kahdessa ensimmäisessä avioliitossaan oli ollut uskottomuutta molemmin puolin. Sekä eräs prostituoitu että Ridgwayn toinen vaimo todistivat vuonna 1982, että Ridgway oli pitänyt heitä kuristusotteessa.


title: Gary Ridgway

text: 1980- ja 1990-lukujen aikana Green Riverin tappajan uskotaan murhanneen ainakin 48 uhria lähellä Seattlen ja Tacoman kaupunkeja Washingtonissa. Valtaosa murhista sijoittui kahden ja puolen vuoden pituiselle ajanjaksolle 1980-luvun alussa. Useimmat uhreista olivat prostituoituja tai kotoaan karanneita nuoria, jotka Ridgway noukki kyytiinsä Pacific Highway Southilta. Hän kuristi heidät ja heitti ruumiit Green Riveriin tai sen lähistölle, lukuun ottamatta kahta Oregonin Portlandista löydettyä uhria. Useimmiten hän asetteli uhrit rykelmiin ja jätti nämä alastomiksi. Poliiseja hämmentääkseen Ridgway kaatoi paikoille sekalaisia jätteitä, kuten satunnaisille ihmisille kuulunutta purukumia ja tupakkaa. Koska kaikkia uhreja ei löydetty ennen pehmytkudoksen täydellistä hajoamista, neljä heistä on yhä tunnistamatta.


title: Gary Ridgway

text: 1980-luvun alkupuolella Green Riveriin koottiin erikoisyksikkö tutkimaan tapausta. Yksikön tunnetuimmat jäsenet olivat Robert Keppel ja Dave Reichert, jotka kuulustelivat sarjamurhaaja Ted Bundya vuonna 1984. Heidän haastattelunsa koskivat sekä Green Riverin tapausta, jossa Bundy auttoi heitä, että myös Bundyn omia tunnustuksia hänen selvittämättömistä murhistaan. Mukana oli myös John E. Douglas, joka on kirjoittanut paljon Green Riverin tutkimuksista.


title: Gary Ridgway

text: Ridgway pidätettiin vuosina 1982 ja 2001 prostituutioon sekaantumisesta. Vuonna 1983 hänet nimettiin epäillyksi Green Riverin murhista. Ridgway läpäisi valheenpaljastuskokeen vuonna 1984, mutta jäi myöhemmin kiinni vuonna 1987 tehtyjen hius- ja sylkitestien myötä. Myöhemmät DNA-kokeet antoivat oikeuden pidätysmääräykseen.


title: Gary Ridgway

text: Ridgway pidätettiin 30. marraskuuta 2001. Tuolloin häntä epäiltiin vasta neljästä murhasta, uhreina Marcia Chapman, Opal Mills, Cynthia Hinds ja Carol Ann Christensen. Myöhemmät tutkimukset yhdistivät hänet vielä kolmeen muuhun; Wendy Coffieldin, Debra Bonnerin ja Debra Estessin murhiin. Ridgway ei vastustanut pidätystä ja paikalla olleiden mukaan hän oli kysynyt: ”mitä autolleni tapahtuu?”


title: Gary Ridgway

text: Elokuussa 2003 Ridgway siirrettiin King Countyn vankilasta salaiseen paikkaan. Hänen lakimiehensä suunnittelivat sopimusta, joka säästäisi hänet kuolemantuomiolta, jos Ridgway tunnustaisi kaikki tekemänsä murhat. 5. marraskuuta samana vuonna Ridgway tunnustikin kaikkiaan 48 ensimmäisen asteen murhaa. Sopimuksen mukaan hänen täytyi vielä opastaa tutkijat murhapaikoille ja avustaa heitä muilla lisätiedoilla. Ridgway kertoi murhanneensa kaikki uhrinsa King Countyssa, mutta oli kuljettanut kaksi heistä Portlandiin hämätäkseen poliisia.


title: Gary Ridgway

text: 18. joulukuuta 2003 Ridgway tuomittiin 48 elinkautiseen vankeusrangaistukseen. Häntä syytettiin myös todisteiden tuhoamisesta, mikä lisäsi tuomioon 480 vuotta. Julkinen mielipide Ridgwayn tuomiosta on ristiriitainen, sillä oli varsin poikkeuksellista, että 48 ihmistä murhannut henkilö selviää ilman kuolemanrangaistusta osavaltiossa, jossa tuomio on voimassa.


title: Gary Ridgway

text: Ridgway tunnusti enemmän murhia kuin kukaan aiempi yhdysvaltalainen sarjamurhaaja. Helmikuussa 2004 piirisyyttäjät alkoivat julkaista nauhoitettuja haastatteluja, joissa Ridgway muuttaa tunnustuksiaan jyrkästi. Haastattelujen mukaan uhreja olisi ehkä kuusikymmentä, jopa sata.


title: Gary Ridgway

text: Ridgway suorittaa tuomiotaan Washingtonin osavaltion vankilassa Walla Wallassa.


Gary Ridgway


title: Gary Ridgway

text: Tuntematon


title: Helteen tukaluus

text: Helteen tukaluus tai kosteusindeksi on lämpötilan ja kosteuden yhteisvaikutusta kuvaava luku. Korkea ilman kosteus lisää helteen tukaluutta, koska se hidastaa hien haihtumista.


title: Helteen tukaluus

text: Tukaluuden arvioimista varten järjestettiin kokeita, joissa joukko ihmisiä kuvaili kokemiaan lämmön ja epämukavuuden tunteita säädellyissä olosuhteissa. Näin laskettiin paljonko kosteus lisää tukaluutta kussakin lämpötilassa. Esmerkiksi lämpötila 25 °C ja suhteellinen kosteus 90 % koetaan yhtä tukalaksi kuin 34 °C lämpötila, jos kosteus on vain 10 %.


title: Helteen tukaluus

text: Helteen tukaluutta kuvaavan luvun kehittivät 1970-luvulla J. M. Masterton ja F. A. Richardson. Heidän "humidex" -nimellä kutsumaansa mittalukua käytetään sellaisenaan Kanadassa, mutta siitä on paikallisia versioita eri puolilla maailmaa. Kanadan ilmatieteen laitos ei käytä humindexin perässä asteen merkkiä koska se on indeksi, ei lämpötilaluku.


title: Helteen tukaluus

text: Humidex lasketaan lisäämällä lämpötilaan kosteudesta riippuva luku h, joka määriteltiin alkujaan vesihöyryn osapaineesta e:


Helteen tukaluus


title: Helteen tukaluus

text: Tästä voidaan johtaa helppokäyttöisempiä kaavoja, kun vesihöyryn osapaine ratkaistaan yleisemmin mitattavista kosteussuureista kuten kastepisteestä tai suhteellisesta kosteudesta.


title: Helteen tukaluus

text: Yhdysvalloissa NOAA ja kansallinen sääpalvelu NWS käyttävät samantyyppistä indeksiä, mutta käyttävät sen yksikkönä Fahrenheitiä.


title: Käbi Laretei

text: Käbi Alma Laretei (14. heinäkuuta 1922 Tartto – 31. lokakuuta 2014 Tukholma) oli virolais-ruotsalainen pianisti ja kirjailija. Hän opiskeli pianonsoittoa Tallinnan konservatoriossa ja pakeni vuonna 1940 Ruotsiin, jossa hänen isänsä Heinrich Laretei (1892–1973) työskenteli Viron suurlähettiläänä ja sittemmin asianajajana. Hän jatkoi pianonsoiton opiskelua Ruotsissa ja Sveitsissä. Laretei teki kansainvälisen uran ja järjesti varsinkin luentokonsertteja, esiintyi myös televisiossa ja levytti muun muassa Eduard Tubinan musiikkia sekä julkaisi kirjoja. Hän teki yhteistyötä Paul Hindemithin ja Igor Stravinskin kanssa. Vuodesta 1968 hän oli Ruotsin kuninkaallisen musiikkiakatemian jäsen.


title: Käbi Laretei

text: Käbi Laretei saattoi palata synnyinmaahansa vasta vuonna 1988, ja Viron itsenäistyttyä uudelleen hän konsertoi Tallinnassa ja Tartossa.


title: Käbi Laretei

text: Laretei oli vuosina 1959–1969 naimisissa Ingmar Bergmanin kanssa. Heidän poikansa on ohjaaja Daniel Bergman.


title: Konrad Winkler

text: Konrad Winkler (s. 17. helmikuuta 1955 Neuhausen) on saksalainen yhdistetyn hiihtäjä ja maailmanmestari. Hän edusti aktiiviurallaan Saksan demokraattista tasavaltaa.


title: Konrad Winkler

text: Winkler sai 20-vuotiaana yhdistetyn hiihdon olympiapronssia Innsbruckissa 1976. Kaksi vuotta myöhemmin hän voitti maailmanmestaruuden Lahden kisoissa. Kaksissa seuraavissakin arvokisoissa hän oli mitaleilla (olympiapronssia Lake Placidissa 1980 ja MM-hopeaa 0,04 pistettä Norjan Tom Sandbergille hävinneenä Oslossa 1982). Oslon kisoissa hän voitti yhdessä Uwe Dotzauerin ja Günther Schmiederin kanssa kaikkien aikojen ensimmäisen yhdistetyn hiihdon joukkuemaailmanmestaruuden.


title: Sergei Obuhov

text: Sergei Gennadjevitš Obuhov (s. 29. kesäkuuta 1974) on venäläinen jääpalloilija, pelipaikaltaan hyökkääjä. Hän edustaa Kirovin Rodinaa. Hän lukeutui lähes 20 vuotta Venäjän maajoukkueen tärkeimpiin pelaajiin.


title: Sergei Obuhov

text: Obuhovin kasvattajaseura on Rodina, missä hän pelasi viiden kauden ajan vuosina 1990–1995 ennen siirtoaan Ruotsiin Falu BS:n riveihin kaudeksi 1995–1996. Falunissa hän pelasi kaikkiaan seitsemän kauden ajan, käytyään välissä kaudella 2002–2003 Arkangelin Vodnikissa, jonka jälkeen palasi vielä yhdeksi kaudeksi Faluniin. Kauden 2004–2005 hän vietti vielä Arkangelissa ennen siirtymistään Moskovan Dynamoon, jossa hän pelasi viisi menestyksekästä kautta ennen siirtymistään kahdeksi kaudeksi Dynamo Kazaniin. Syksyllä 2012 Obuhov palasi kasvattajaseuraansa Kirovin Rodinaan, josta hän oli lähtenyt 17 vuotta aikaisemmin.


title: Sergei Obuhov

text: Vuonna 2001 ""Obbe"" valittiin Ruotsissa vuoden jääpalloilijaksi. Ruotsin liigan maalikuninkuuden hän voitti kolmena viimeisenä kautenaan Falu BS:ssä. Venäjän mestaruuden hän on voittanut Vodnikin riveissä vuosina 2003 ja 2005, ja Dynamon paidassa vuosina 2006 ja 2007. Venäjän cupin hän on voittanut vuosina 2004/05 (Vodnik) ja 2005/06 (Dynamo), ja jääpallon maailmancupin vuosina 1998 (Falun), 2003, 2004 (Vodnik) ja 2006 (Dynamo). Venäjän liigan maalikuninkuuden hän on voittanut kuusi kertaa ja valittu vuoden pelaajaksi Venäjällä kolme kertaa.


title: Sergei Obuhov

text: Venäjän maajoukkueessa Obuhov debytoi kaudella 1993–1994. Hän on ollut voittamassa viidesti maailmanmestaruutta: 1999, 2001, 2006, 2007 ja 2008. Hän on myös MM-kisojen kaikkien aikojen maalikuningas 58 MM-kisaottelulla ja 121 maalia.


title: Sergei Obuhov

text: Obuhovin arvostusta kotimaassaan kuvaa se, että hän tullee olemaan Sotshin talviolympialaisten soihtuviestin viejä kotiseudullaan Kirovin alueella.


title: Sergei Obuhov

text: Seurajoukkueissa


title: Sergei Obuhov

text: Maajoukkueessa


title: Sergei Obuhov

text: Henkilökohtaisesti.


title: Richard Dreyfuss

text: Richard Stephen Dreyfuss (s. 29. lokakuuta 1947) on yhdysvaltalainen Oscar-palkittu näyttelijä.